KKM beri perkhidmatan terbaik kepada semua banduan termasuk Datuk Seri Najib - Khairy

PUTRAJAYA, 13 September- Datuk Seri Najib Razak dihantar semula ke Hospital Kuala Lumpur bagi menerima rawatan susulan berhubung penyakit yang dihidapinya.  Menurut Menteri Kesihatan, Khairy Jamaluddin, rawatan itu termasuk pemeriksaan menyeluruh bagi memastikan bekas perdana menteri itu berada dalam keadaan stabil.  "Hari ini Datuk Seri Najib telah dihantar balik ke HKL sebab saya tidak mahu ada apa-apa pertikaian berkenaan hal ini, jadi beliau telah pun dihantar dan saya pun telah maklum pada Datuk Dr Asmayani, buatlah pemeriksaan yang diperlukan, supaya tidak lagi ada pertikaian berkenaan dengan perkara ini dan bila laporan itu lengkap, ia akan diserahkan kepada Datuk Seri dan jika perlu kita boleh serahkan juga kepada pihak mahkamah supaya tidak ada pertikaian dari segi layanan yang diberikan dan sebagainya," kata Khairy.  Beliau berkata demikian pada sidang media Majlis Penerimaan Anugerah Malaysia Book of Records dan Pelancaran Laporan Record Breaking COVID-19 Vaccination: Public-Private Partnership di Putrajaya.  Khairy Jamaluddin turut menegaskan, Kementerian Kesihatan (KKM) sentiasa memberi rawatan yang terbaik kepada semua banduan di Malaysia termasuk Datuk Seri Najib. Sementara itu, Khairy turut mengesahkan ubat yang diberikan kepada Datuk Seri Najib semasa menerima rawatan di HKL adalah jenis sama dan dalam senarai ubatan kementerian.  "Saya ingin maklumkan selain kenyataan daripada Tan Sri Noor Hisham Abdullah semalam bahawa isu pertukaran ubat ini, isu yang tidak menggambarkan keadaan sebenar. Datuk Sri Najib diberikan ubat bagi tekanan darah tinggi, tetapi dia diberi ubat generik (ubat yang sama) faham ya, sebelum ini dia ambil ubat yang dibeli daripada hospital swasta, bila dirujuk kepada HKL, kami berikan ubat sama, formula sama tetapi dia bentuk 'generik',"kata Khairy.  Terdahulu, KKM menjelaskan bahawa bekas perdana menteri, Datuk Seri Najib Razak, diberikan jenis ubat yang sama dipreskrib sebelum ini ketika beliau menerima rawatan dalam Hospital Kuala Lumpur (HKL).

(Khairy Jamaluddin pada sidang media Majlis Penerimaan Anugerah Malaysia Book of Records dan Pelancaran Laporan Record Breaking COVID-19 Vaccination: Public-Private Partnership di Putrajaya)


KBS fokus hidupkan industri sukan negara menjelang Bajet 2023

JOHOR BAHRU, 13 September- Kementerian Belia dan Sukan (KBS) memberi fokus menghidupkan industri sukan negara menjelang Bajet 2023 akan datang.  Menteri KBS, Datuk Seri Ahmad Faizal Azumu berkata, fokus tersebut akan memanfaatkan negara dari segi limpahan ekonomi, menerusi pembudayaan sukan.  Antara manfaatnya dapat mencergaskan dan menyihatkan masyarakat sekaligus mengurangkan peruntukan kepada Kementerian Kesihatan dalam menjaga kesihatan rakyat.  Selain itu, usaha memperkasa E–Sukan dan program pembangunan belia dalam negara akan terus dilaksanakan.  Ia juga berpotensi menyediakan peluang pekerjaan kepada bekas atlit sebagai jurulatih kepada pemain liga–liga bola sepak peringkat kawasan perumahan dan kampung.  Beliau berkata demikian semasa Majlis Perasmian Stadium Mini Arena Sekolah Menengah Kebangsaan (SMK) Bandar Baru Uda, di sini.

Menteri KBS, Datuk Seri Ahmad Faizal Azumu / FOTO BERNAMA

Stadium menelan kos RM6.23 juta itu adalah yang pertama dibina di sekolah harian di sini, berpotensi melahirkan atlet berkualiti serta pelapis atlet Johor.  KBS akan meluluskan segala peruntukan menyelenggara padang stadium tersebut, manakala Kerajaan Negeri akan memperuntukan dana bagi pembinaan pagar stadium dan Jabatan Pendidikan Negeri akan menyediakan peralatan sukan.


Isteri juruterbang nahas helikopter masih di luar negara

IPOH, 13 September- Bedah siasat ke atas mangsa kemalangan helikopter jenis Eurocopter di Hutan Simpan Chikus, Bidor dijalankan pada pukul 9.00 pagi di Jabatan Forensik, Hospital Raja Permaisuri Bainun, di sini.  Ketua Polis Perak, Datuk Mohd Yusri Hassan Basri dalam satu kenyataan memaklumkan isteri mangsa masih berada di luar negara dan akan tiba di Malaysia dalam masa terdekat. "PDRM Perak turut merakamkan ucapan takziah kepada keluarga mangsa," katanya.

Mayat juruterbang helikopter yang terhempas di Hutan Simpan Chikus, di Bidor / FOTO BERNAMA

Jelas beliau, tempat kejadian nahas dikawal rapi sehingga siasatan Biro Kemalangan Udara dan PDRM selesai dijalankan.  Tambahnya, helikopter tersebut akan diserahkan kepada pemilik untuk tindakan lanjut.

"PDRM Perak mengucapkan ribuan terima kasih atas kerjasama diberikan seluruh agensi dan sukarelawan yang terbabit dalam menjayakan operasi menyelamat dan mengesan mangsa nahas terbabit," katanya.


Pengunjung digalak pakai busana tradisional, raikan kepelbagaian sempena Hari Malaysia

KUALA LUMPUR, 13 September- Keluarga Malaysia yang ingin hadir memeriahkan sambutan Hari Malaysia 2022 di Dataran Memorial Pengisytiharan Kemerdekaan Banda Hilir, Melaka, digalakkan mengenakan busana era 50-an, 60-an atau pakaian tradisi masing-masing.Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek berkata ia bagi meraikan kepelbagaian dan penyatuan masyarakat Malaysia yang berbilang kaum selain dapat mengimbau kembali sejarah negara mencapai kemerdekaan dan pembentukkan Malaysia. “Di situ nanti kita boleh lihat kepelbagaian kaum dan di sebalik kepelbagaian itu ada penyatuan di antara kaum. “Ini adalah antara aspirasi dalam Keluarga Malaysia iaitu Kebersamaan, Keterangkuman dan Kesyukuran dan dengan kita bersyukur, maknanya kita boleh kumpul serentak dalam pelbagai kaum, bangsa dan agama dalam satu platform bagi meraikan sambutan Hari Malaysia,” katanya.Beliau berkata demikian dalam program wawancara Selamat Pagi Malaysia di Radio Televisyen Malaysia (RTM) hari ini.Menurut Mohammad pengujung yang hadir bakal dihiburkan dengan persembahan artis tempatan antaranya Datuk Jamal Abdillah, Ernie Zakri, Jimmy Palikat dan persembahan lakonan semula detik-detik bekas Perdana Menteri Malaysia yang pertama, Tunku Abdul Rahman Putra Al-Haj mengisytiharkan tarikh kemerdekaan di lokasi bersejarah itu.

Sementara itu, Mohammad yang juga Pengerusi Jawatankuasa Teknikal Sambutan Hari Kebangsaan dan Hari Malaysia 2022 berkata persiapan sambutan pada 16 September nanti telah mencapai kemajuan hampir 80%."Saya amat berharap semoga acara berlangsung dengan lancar, kita berdoa agar cuaca baik. Saya juga ingin menggalakkan pengunjung hadir bukan sahaja dari Melaka malah dari negeri sekitar seperti Johor, Negeri Sembilan dan sebagainya,” katanya.


UniSHAMS lancar menu nasi bajet, nasi bujang

KUALA KETIL, 13 September- Universiti Islam Antarabangsa Sultan Abdul Halim Mu’adzam Shah (UniSHAMS) hari ini melancarkan menu nasi bajet dan nasi bujang serta kupon 'foodbank' kepada pelajar-pelajar universiti tersebut.Ia bagi membantu meringankan kos sara hidup mahasiswa ketika ini yang berhadapan dengan era inflasi yang menyebabkan peningkatan kos harga barangan dan makanan ketika ini.Majlis pelancaran menu bajet tersebut telah dirasmikan oleh Timbalan Naib Canselor Hal Ehwal Pelajar dan Alumni, Dr. Rohani Desa, di cafe UniSHAMS.Turut hadir pada majlis tersebut Pengarah Hal Ehwal Pelajar, Encik Mohd Marwan Mohd Salleh dan Pengarah Pusat KoKurikulum, Puan Rafidah Abd.Rahman serta kakitangan Pusat Hal Ehwal Pelajar.Dr. Rohani berkata, langkah proaktif itu diambil selepas mengambil kira beban yang ditanggung pelajar susulan kenaikan harga beberapa barangan keperluan harian.“Program Menu Nasi Bajet & Nasi Bujang itu membabitkan beberapa menu makanan berat dan berkhasiat merangkumi set nasi berlauk bersama air dengan setiap set berharga RM3 hingga RM5 telah pun diperkenalkan sejak kemasukan pelajar pada awal bulan September yang lalu.”“Menu bajet ini juga boleh didapati secara percuma melalui tajaan staf universiti dan orang ramai” katanya. Sebarang sumbangan untuk tajaan nasi bajet mahasiswa UniSHAMS boleh disalurkan terus kepada pihak Bendahari UniSHAMS melalui akaun Bank Islam 02011010034994 (UniSHAMS Sdn. Bhd.) dan rujukan perbankan internet SUMBANGAN NASI BAJET.


Inisiatif Wanita Bangkit bantu suri rumah jana pendapatan

(Seminar Wanita Bangkit Berniaga dihadiri oleh 110 peserta)

CHANGLUN, 13 September- Status suri rumah sepenuh masa tidak bermakna seorang wanita tidak mampu menjana pendapatan sendiri bagi membantu keluarga dan hal ini diberi penekanan oleh kerajaan menerusi inisiatif ‘Wanita Bangkit’.Pengerusi Jawatankuasa Pembangunan Wanita, Keluarga, Masyarakat dan Kebajikan Negeri Kedah, Datuk Halimaton Shaadiah Saad berkata, inisiatif anjuran Kementerian Pembangunan Wanita, Keluarga dan Masyarakat (KPWKM) itu bertujuan membantu golongan wanita yang terdiri daripada suri rumah, ibu tunggal dan balu untuk bangkit dan melatih mereka berdikari membangun ekonomi."Program ini juga membuka lembaran baharu bagi golongan itu agar mereka dapat menyara kehidupan. Ia program hebat yang melatih wanita untuk memulakan perniagaan sehingga mampu berdikari dari segi ekonomi,” ujarnya ketika ucapan perasmian Seminar Wanita Bangkit Berniaga.Menurut salah seorang peserta, Rias Riati yang merupakan usahawan spa kecantikan, beliau mendapat impak yang positif selepas hadir Seminar Wanita Bangkit ini. “Alhamdulillah, banyak info yang baik diterima daripada program ini dan yang paling teruja ketika saya hadir ke sini adalah boleh bekerjasama bersama rakan-rakan niaga yang lain disamping dapat menerima idea-idea yang bernas daripada semua peserta,” ujarnya.Rias turut menyifatkan inisiatif berkenaan adalah usaha terbaik daripada kerajaan negeri dalam membantu wanita-wanita untuk terus bangkit dan bersemangat dalam menjana pendapatan keluarga.Seramai 110 wanita hadir ke Seminar Wanita Bangkit yang diadakan di Changlun.

(Pengerusi Jawatankuasa Pembangunan Wanita, Keluarga, Masyarakat dan Kebajikan Negeri Kedah, Datuk Halimaton Shaadiah Saad (kanan) ketika menghadiri Seminar Wanita Bangkit Berniaga di salah sebuah hotel terkemuka di Changlun)


(Kakitangan RTM Perlis jalani latihan CDERT di Ibu Pejabat Angkatan Pertahanan Awam Negeri di Kangar)

KANGAR, 13 September- Seramai 22 kakitangan RTM Perlis terpilih bagi menjalani latihan asas sebagai persediaan menghadapi kes kecemasan ketika melaksanakan tugasan di pejabat mahupun di lapangan.  Kursus asas selama dua hari yang berakhir hari ini melibatkan kakitangan bahagian pentadbiran, rancangan, kejuruteraan, pemancar dan berita ehwal semasa.  Menurut Timbalan Pengarah Penyiaran Perlis, Zarah Naumul, sepanjang dua hari ini kakitangan terpilih akan menjalani latihan asas pertolongan cemas termasuk balutan, ikatan dan simpulan, kaedah pemulihan pernafasan (CPR), kawad, usungan dan asas melawan kebakaran.  Latihan tersebut penting bagi semua kakitangan terlibat dalam memberi liputan sahih berkaitan bencana yang berlaku di Perlis selain menjadi barisan hadapan jika berlaku kecemasan di pejabat mahupun tugasan bersama Angkatan Pertahanan Awam melibatkan komuniti.  Beliau memaklumkannya pada Kursus Asas Pasukan Sukarelawan Tindak Balas Kecemasan Pertahanan Awam (CDERT) RTM Perlis di Ibu Pejabat Angkatan Pertahanan Awam Negeri di Kangar.  Latihan kecemasan dan pengurusan bencana yang diberikan oleh APM diharap dapat membantu kakitangan RTM Perlis untuk memberi tindak balas awal seterusnya mengurangkan kerosakan harta benda dan kehilangan nyawa ketika sekiranya berlaku kes kecemasan disamping pelaksanaan tugasan.  Kerjasama antara RTM dan APM adalah selaras dengan hasrat kepimpinan tertinggi RTM sendiri bagi memastikan berita dan hebahan berkaitan bencana dapat dilaporkan dengan pantas dan tepat.


RTM Kedah semarakkan Hari Malaysia

ALOR SETAR, 13 September- Sambutan Hari Malaysia terus disemarakkan dengan kibaran bendera Jalur Gemilang.  Persatuan Pengakap Malaysia negeri Kedah menganjurkan Program Kayuhan Hari Malaysia, sempena Sambutan 100 Tahun Pengakap. Kayuhan melibatkan 150 pengakap terdiri pelajar-pelajar sekolah rendah dan menengah di empat buah daerah Kota Setar, Kubang Pasu, Pokok Sena dan Padang Terap. Program julung kalinya diadakan ini bagi menyuntik semangat patriotik dikalangan para pelajar agar dapat menanam rasa cinta dan sayang terhadap tanahair. "Tahun ini sebenarnya negeri Kedah membangkitkan semangat tujuan untuk cintakan negara dan ahli pengakap tahun ini juga akan datang, motif kami untuk membuat para ahli pengakap ini mencintai negra kita," kata Zulkifli Shariff selaku Ketua Persuruhjaya Pengakap Negeri Kedah.

Nyanyian lagu keramat penuh semangat “Negaraku” sambil bendera Jalur Gemilang dinaikkan dengan penuh megah berkibar.

Sambutan Hari Malaysia di RTM Kedah

Acara pelepasan disempurnakan Pengarah Penyiaran Negeri Kedah, Sharimah Abu Bakar. Sharimah berkata, RTM Kedah sangat berbesar hati di atas kesudian Persatuan Pengakap negeri Kedah bersama pelajar-pelajar sekolah rendah untuk turut sama merayakan Sambutan Hari Malaysia di RTM Kedah. Sebenarnya sambutan ini amat bermakna kerana ia memberi kesedaran semangat pada kita untuk terus menghayati penubuhan Malaysia itu sendiri.


Gaduh penyewa dan tuan rumah tular di Pasir Mas selesai cara baik

(Tangkap layar video pergaduhan di Pasir Mas yang tular di media sosial)

PASIR MAS, 13 September- Polis Kelantan telah memanggil dua individu bagi memberi keterangan dan menyelesaikan pertikaian susulan tular satu rakaman video berdurasi 17 saat yang dimuat naik di sosial media Facebook semalam. Ketua Polis Daerah Pasir Mas, Asisten Komisioner (ACP) Nasaruddin Md Nasir berkata, hasil siasatan, kejadian tersebut berlaku di hadapan JNT Lemal, Pasir Mas Ahad lalu. Siasatan lanjut mendapati kejadian itu berpunca daripada pertikaian kenaikan sewa rumah antara pemilik rumah dan pihak penyewa. Beliau berkata, penyewa telah berjanji untuk menyerahkan kunci rumah pada hari kejadian namun gagal berbuat demikian menyebabkan berlaku pertikaian dan pergelutan. Bagaimanapun, tiada sebarang kecederaan yang dialami oleh kedua-dua belah pihak. Dari hasil perbincangan kedua-dua belah pihak mengakui kesilapan masing-masing dan tidak berhasrat untuk meneruskan kes serta mahu menyelesaikan secara baik. ACP Nasaruddin menasihati orang ramai supaya tidak mudah menyebarkan sebrang berita atau perkara yang tidak pasti bagi mengelakkan kebimbangan dan salah faham berlaku. Beliau menyatakan demikian dalam satu kenyataan yang dikeluarkan hari ini.

(Ketua Polis Daerah Pasir Mas, Asisten Komisioner (ACP) Nasaruddin Md Nasir)


Pengorbanan ATM diiktiraf sempena Hari Malaysia

BALIK PULAU, 13 September- Keringat bekas anggota ATM dan pasukan keselamatan yang mencurahkan bakti dan jasa kepada negara diiktiraf sempena Hari Malaysia.  Usaha menjaga keamanan dan kesejahteraan negara selama ini tidak dilupakan anggota masyarakat. Terbaru, Persatuan Kebajikan Pengedaran Makanan Pulau Pinang (APD) meraikan bekas anggota ATM, polis dan individu yang banyak mengorbankan masa dan tenaga untuk negara.  Hampir 50 anggota ini serta ibu tunggal dan wakil beberapa persatuan kebajikan diraikan di Titi Teras, di sini dalam program Karnival Sambutan Hari Malaysia anjuran persatuan itu dengan kerjasama Jabatan Pendaftaran Pertubuhan Negeri Pulau Pinang. Persatuan ini menyediakan pakej makanan kepada golongan daif untuk meneruskan hidup atau terkesan dengan tekanan lain.

Program Karnival Sambutan Hari Malaysia di Titi Teras

Makanan akan dihantar terus ke rumah golongan ini dan ia meliputi pelbagai jenis anggota masyarakat di seluruh negeri Pulau Pinang.  Hadir sama dalam majlis itu ialah Adun Teluk Bahang, Zolkifli Md Lazim dan Mohd Mazlan Hashim, Penolong Pendaftar dari Jabatan Pendaftaran Pertubuhan Negeri Pulau Pinang.


UniMAP jalin kolaborasi dengan universiti luar negara - Raja Muda Perlis

VIENTIANE, 13 September- Universiti Malaysia Perlis (UniMAP) mampu terus kekal relevan sebagai sebuah universiti teknikal kerana mempunyai jalinan kolaborasi kukuh dengan universiti lain di peringkat antarabangsa, titah Raja Muda Perlis Tuanku Syed Faizuddin Putra Jamalullail.  "UniMAP terus relevan melalui kolaborasi penyelidikan dan juga perkongsian inovasi bersama-sama dengan industri dan komuniti.  "UniMAP akan terus memberikan impak positif dalam menerokai dunia kini yang tidak bersempadan," titah baginda ketika mengadakan kunjungan ke Kementerian Pendidikan dan Sukan Laos sempena Program Jalinan Ilmu ke-16 UniMAP hari ini.  Ketibaan baginda disambut oleh Menteri Pendidikan dan Sukan Laos Profesor Madya Dr Phout Simmalavong (he).  Turut hadir Duta Besar Malaysia di Laos Mohd Aini Atan dan Naib canselor UniMAP Prof Dr Zaliman Sauli.  Baginda yang juga Canselor UniMAP berharap usaha dan komitmen yang ditunjukkan sehingga kini dapat memperkukuhkan ikatan hubungan antara Malaysia dan Laos.

Antara yang hadir ke Program Jalinan Ilmu ke-16 UniMAP

Titah baginda terrdapat dua elemen utama dalam penyelidikan berkualiti di UniMAP iaitu ‘hasil’ (output) dan ‘kesan’ (outcome).  "UniMAP mengutamakan ‘impak’ atau ‘kejayaan’ sesuatu penyelidikan yang akan memberi manfaat kepada komuniti dan masyarakat sejagat secara amnya," titah baginda.


KL bermandikan cahaya jingga Sabtu ini

(Dr Noor Hisham Abdullah/Foto fail Bernama)

KUALA LUMPUR, 12 September- Beberapa mercu tanda di ibu negara akan disinari dengan cahaya warna jingga sempena dengan warna tema Hari Keselamatan Pesakit Sedunia selain menunjukkan solidariti terhadap keselamatan pesakit, Sabtu ini.Ketua Pengarah Kesihatan, Tan Sri Dr Noor Hisham Abdullah, dalam hantaran di Facebooknya berkata tiga lokasi ikonik iaitu Tasik Simfoni, Suria KLCC, Menara Kuala Lumpur dan Menara Dewan Bandaraya Kuala Lumpur (DBKL) akan disinari dengan penyalaan lampu berwarna jingga bermula 8 malam hingga 10 malam.Di samping itu, Hospital Kuala Lumpur (HKL), Hospital Rehabilitasi Cheras, Hospital Canselor Tuanku Muhriz, UKM, Pusat Perubatan Universiti Malaya, Hospital Angkatan Tentera Tuanku Mizan dan Institut Perubatan Respiratori turut menyertai program solidariti tersebut.

Sempena acara itu, Dr Noor Hisham berkata pelbagai aktiviti menarik dianjurkan di Tasik Simfoni, Suria KLCC serta pertandingan fotografi.Hari Keselamatan Pesakit Sedunia disambut pada 17 September setiap tahun bertujuan menyeru perpaduan global dan tindakan bersepadu oleh semua pihak untuk meningkatkan keselamatan pesakit serta mengiktirafnya sebagai keutamaan kesihatan global.-BERNAMA


Pembangunan vaksin tempatan, kini masuki peringkat ujian praklinikal terhadap haiwan

KUALA LUMPUR, 13 September- Pembangunan vaksin tempatan bawah Institut Genom dan Vaksin Malaysia (MGVI) kini memasuki peringkat ujian praklinikal terhadap haiwan.Menteri Sains, Teknologi dan Inovasi, Datuk Seri Dr. Adham Baba berkata kementerian akan memastikan pengeluaran vaksin mematuhi syarat pembuatan dan kehendak Amalan Pengilangan Baik (GMP)."Kita mengambil maklum bahawa dua kaedah dapat digunakan, satu melalui teknologi transfer, daripada teknologi luar negara, yang kedua bangunkan platform kita sendiri."Platform yang kita bangunkan ialah melalui 'virus inactivated method' dan pakar-pakar kita di peringkat universiti seperti IMR membangunkan juga teknologi MRNA," katanya.

Beliau menyatakan demikian kepada media selepas Pelancaran Dasar Bioteknologi Negara 2.0, di sini pada Isnin.Majlis dirasmikan Perdana Menteri, Datuk Seri Ismail Sabri Yaakob.Kementerian juga katanya, sedang mempelbagaikan platform pembangunan vaksin bawah Pelan Hala Tuju Pembangunan Vaksin Kebangsaan.


JMKM: Penganjuran telah capai 71 peratus kawasan disasarkan

PUTRAJAYA, 13 September- Program Jualan Murah Keluarga Malaysia (JMKM) telah berlangsung di 71 peratus kawasan disasarkan.Pengerusi Pasukan Khas Jihad Tangani Inflasi, Tan Sri Annuar Musa berkata ia melibatkan 454 pusat jualan di seluruh negara."Kita juga mengambil maklum tentang kemajuan Jualan Murah Keluarga Malaysia sepertimana yang saya umumkan dalam mesyuarat lalu."Menjelang pertengahan September, kita mahu melihat pelaksanaan 100 peratus di 639 kawasan-kawasan dan ternyata kita belum capai tahap tersebut. "Sehingga sekarang ini, telah meningkat banyak iaitu sejumlah 454 pusat-pusat Jualan Murah Keluarga Malaysia yang telah terlaksana dan menjelang hujung minggu ini, jumlah itu akan meningkat lagi. "Minggu ini telah naik ke tahap 71 peratus dan kita harap usaha ini perlu dilipatgandakan terutama sekali di beberapa negeri yang agak perlahan pelaksanaannya," katanya dalam sidang media selepas mempengerusikan Mesyuarat Pasukan Khas Jihad Tangani Inflasi, di sini pada Isnin.

Ringgit kukuh berbanding mata wang negara dagang lainDalam perkembangan lain, Annuar berkata keresahan orang ramai berikutan nilai Ringgit rendah berbanding Dolar Amerika dan Singapura, tidak boleh dijadikan penanda aras kedudukan nilai mata wang. Menurutnya, nilai mata wang negara kukuh dibandingkan negara dagang lain seperti Jepun (Yen), United Kingdom (Pound Sterling), Korea Selatan (Won) dan mata wang Euro."Cuma bila dilihat berbanding dengan US Dolar kita lemah kira kira tujuh peratus, dengan Dolar Singapura kira-kira 3.9 peratus."Jadi bagi yang benar benar memahami bolehlah melihat daripada keseluruhan nilai mata wang, prestasi kita adalah baik dari segi itu," jelasnya.

Perkara itu tambah Annuar sentiasa diteliti oleh Bank Negara Malaysia (BNM) dengan melakukan beberapa pengubahsuaian termasuk mengawalselia Kadar Dasar Semalaman (OPR).


KWP siap siaga hadapi banjir

(Shahidan pada Program AMBOI Lakar Seni Malaysia di Laman dan Pesisir River of Life, Kuala Lumpur)

KUALA LUMPUR, 13 September- Kementerian Wilayah Persekutuan (KWP) kini dalam persediaan membuat persiapan bagi menghadapi banjir.Ia dimaklumkan Menterinya, Datuk Seri Shahidan Kassim ketika ditanya megenai Mesyuarat Jawatankuasa Pengurusan Bencana Negara (JPBP) yang dihadir beliau. "Ini adalah persediaan biasa dan saya mewakili wilayah, kita telah membuat persediaan di peringkat DBKL, Putrajaya dan Labuan."Kita menyegerakan tempat pemindahan dan juga ada cadangan untuk menyediakan makanan dalam bungkusan...kita boleh menempatkan sampai 24,000 orang untuk pusat-pusat pemindahan yang disediakan, jadi insya-Allah tidak ada masalah," katanya.Beliau berkata demikian selepas merasmikan Program AMBOI Lakar Seni Malaysia di Laman dan Pesisir River of Life, di sini.Tambah Shahidan, pembinaan tembok bagi menghalang limpahan air Sungai Klang masih dalam proses dan pihaknya menggunakan beg pasir sebagai alternatif sementara.

Sementara itu, menyentuh Program AMBOI Lakar Seni Malaysia yang bermula 9 hingga 18 September ini, Shahidan berkata ia berteraskan semangat, keunikan dan kekayaan identiti Malaysia serta menghimpunkan hampir 40 reruai pelukis tanah air.Penganjuran program dilihat menarik, di samping dapat membantu meningkatkan sosioekonomi dan menjadi penyumbang aktif kepada pembangunan industri kreatif negara."Kita lihat ia satu pameran yang cukup menarik yang ditunjukkan oleh artis tempatan, ada juga artis antarabangsa."Ini adalah satu usaha, satu bidang yang kita ingin membantu mereka untuk meningkatkan ekonomi...kita ada pelukis lama dan pelukis baharu," tambahnya.


Hospital Sultanah Maliha dinaik taraf hospital pakar utama

LANGKAWI, 13 September- Hospital Sultanah Maliha, di sini akan menjadi hospital pakar utama selepas projek pembinaan bangunan tambahan hospital itu siap sepenuhnya pada Julai 2025.Menteri Kesihatan, Khairy Jamaluddin berkata bangunan tambahan dengan kos RM425 juta itu akan menyediakan tambahan 220 katil, enam dewan bedah, 40 unit kuarters kakitangan hospital dan tempat letak kereta bertingkat. "Pelancong kalau dia datang ke hospital kerajaan bukan kadar subsidi, tidak percuma, dia kena bayar penuh, jadi kalau bayaran penuh mesti kita sediakan sesuatu yang bertaraf antarabangsa, tak akan kita nak hantar ke hospital biasa sahaja."Sebab itu konsep hospital bangunan tambahan Sultanah Maliha ini adalah lebih kepada konsep yang bertaraf antarabangsa, reka bentuk dia pun macam hospital swasta."Sebab itu kos dia tinggi sikit tapi tidak apa, sebab memang unik kepada Langkawi, kita nak supaya bila pelancong datang sini, dia tahu pergi hospital kerajaan macam hospital swasta," katanya.

Beliau berkata demikian dalam sidang media pada Majlis Pecah Tanah Projek Pembinaan Bangunan Tambahan Hospital Sultanah Maliha, di sini pada Isnin. Tambah Khairy, Kementerian Kesihatan juga akan membina sebuah klinik kesihatan di Pulau Tuba pada tahun hadapan, selain meluluskan pembelian ambulans laut bagi meningkatkan kemudahan kesihatan di pulau berkenaan.


MOSTI tidak kecualikan syarikat pemula dapat bantuan, biaya

(Adham Baba berucap sempena majlis pelancaran KL Venture Finance Forum 2022 (KLVF22) dan Sambutan Ulangtahun ke-20 Malaysia Dept Ventures Berhad (MDV) di sebuah hotel, pada Isnin/BERNAMA)

KUALA LUMPUR, 13 September- Kementerian Sains, Teknologi dan Inovasi (MOSTI) tidak akan mengecualikan mana-mana syarikat pemula berteknologi tinggi tempatan daripada mendapat bantuan dan pembiayaan.Menterinya, Datuk Seri Dr. Adham Baba berkata ini bagi mengelak penghijrahan syarikat pemula yang berpotensi mencapai status Unicorn berhijrah ke negara lain untuk mendapat modal perniagaan."Untuk itu saya telah pun membuat pendirian dan arahan kepada MOSTI supaya tidak mengecualikan mana-mana syarikat startup daripada sektor-sektor berteknologi tinggi ini, untuk dibiayai atau dibantu sehingga mereka mendapat beberapa siri pembiayaan," katanya.

Beliau menyatakan demikian selepas melancaran KL Venture Finance Forum (KLVF) 2022 dan Sambutan Ulangtahun ke-20 Malaysia Debt Ventures (MDV) Berhad, di sini pada Isnin.Menurut Adham, pihaknya juga sedang merangka pelan hala tuju Penyelidikan, Pembangunan, Pengkomersialan dan Inovasi bertujuan menarik pelaburan syarikat modal teroka antarabangsa ke negara ini.


PM arah KKM beri rawatan kesihatan terbaik kepada Najib

KUALA LUMPUR, 12 September- Perdana Menteri, Datuk Seri Ismail Sabri Yaakob mengarahkan Kementerian Kesihatan (KKM) memberi rawatan kesihatan terbaik kepada bekas perdana menteri, Datuk Seri Najib Tun Razak.Ia berikutan keadaan kesihatan yang dialaminya.Ismail Sabri menyatakan perkara itu menerusi status di Twitter rasminya."Saya telah dimaklumkan mengenai keadaan kesihatan Datuk Seri Najib Tun Razak. "Saya telah mengarahkan KKM supaya memberikan rawatan terbaik yang diperlukan beliau. Saya doakan semoga beliau diberikan kesembuhan," katanya.Terdahulu, Ketua Pengarah Kesihatan, Tan Sri Dr Noor Hisham Abdullah dalam kenyataan memaklumkan Najib dimasukkan ke Hospital Kuala Lumpur (HKL) Jumaat lepas, sebagai kes elektif dan bukan kecemasan untuk memastikan kesihatannya berada pada tahap yang baik dan optimum.


Negara perlu 2,000 beg darah sehari

KUALA LUMPUR, 12 September- Negara memerlukan sekurang-kurangnya 2,000 beg darah sehari bagi memastikan tabung darah mencukupi untuk kegunaan pesakit.Timbalan Menteri Kesihatan, Datuk Dr Noor Azmi Ghazali berkata stok bekalan darah di Pusat Darah Negara (PDN) perlu ditambah agar lebih ramai nyawa dapat diselamatkan.Menurutnya, Kementerian Kesihatan (KKM) amat menggalakkan penganjuran program derma darah oleh mana-mana pihak untuk dimanfaatkan mereka yang memerlukan."Program derma darah ini adalah program yang sangat penting sebenarnya kerana Bank Darah Negara ini memang sentiasa kekurangan."Sebab ramai orang yang kemalangan umpamanya, pembedahan dan banyak penyakit kanser dan lain-lain memerlukan darah," katanya.

Beliau berkata demikian pada sidang media selepas merasmikan Kempen Derma Darah Seluruh Negara dan Kesedaran Kesihatan dan Kempen Kesedaran Kesihatan Persatuan Insurans Hayat Malaysia (LIAM) 2022 di Medan MARA, di sini hari ini.Tambah Noor Azmi, menderma darah adalah baik untuk menjaga kesihatan jantung selain mengawal tekanan darah supaya berada dalam keadaan normal.


PM ucap takziah kepada keluarga juruterbang terlibat nahas udara

KUALA LUMPUR, 12 September - Perdana Menteri, Datuk Seri Ismail Sabri Yaakob hari ini menzahirkan ucapan takziah kepada keluarga juruterbang, Tsz Kin Richard Chan, yang maut dalam nahas helikopter di Bidor, Perak.Dalam catatan di Facebook rasminya hari ini Ismail Sabri berharap keluarga juruterbang itu terus tabah dan cekal dalam menghadapi musibah.Perdana Menteri turut menyampaikan penghargaan kepada pasukan mencari dan menyelamat (SAR) yang terdiri daripada Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam, Pasukan Gerakan Am, Jabatan Perhutanan serta Pasukan Mencari dan Menyelamat Khas Malaysia (SMART) terhadap tindakan pantas mereka.

(Juruterbang berumur 58 tahun warga Hong Kong itu ditemukan meninggal dunia di kawasan nahas oleh pasukan mencari dan menyelamat)

Juruterbang berumur 58 tahun warga Hong Kong itu ditemukan meninggal dunia di kawasan nahas oleh pasukan mencari dan menyelamat pagi ini selepas Pihak Berkuasa Penerbangan Awam (CAAM) melaporkan kehilangan sebuah helikopter, Ahad.Menara Kawalan Trafik Udara Kuala Lumpur terputus hubungan dengan helikopter itu pada pada pukul 12.16 tengah hari, sejurus selepas berlepas dari Lapangan Terbang Sultan Abdul Aziz Shah pada 11.37 pagi. Lokasi terakhirnya dikesan sekitar Hutan Simpan Chikus berhampiran Bidor. -BERNAMA


Hasil data OAHS bakal sedia lebih banyak program kesihatan kepada orang asli

KUALA LUMPUR, 12 September - Kementerian Kesihatan Malaysia (KKM) akan merumuskan data Tinjauan Kesihatan Orang Asli (OAHS) apabila siap diterima tidak lama lagi.Data itu bagi membolehkan KKM membuat perancangan dan polisi yang lebih berkesan untuk meningkatkan tahap kesihatan rakyat.Hasilnya akan digunakan untuk menyediakan lebih banyak program kesihatan, perubatan dan kemudahan khususnya kepada masyarakat orang asli.Menurut Timbalan Ketua Pengarah Kesihatan (Penyelidikan dan Sokongan Teknikal), Datuk Dr. Muhammad Radzi Abu Hassan, ia selaras dengan syor Kertas Putih Kesihatan yang mencorakkan sistem kesihatan negara pada masa hadapan.

(Datuk Dr. Muhammad Radzi Abu Hassan melancarkan buku teknikal COVID-19 2020-2021; The Challenging Years dan The COVID-19 Chronicles of Malaysia di Institut Kesihatan Negara)

OAHS yang dilaksanakan dalam tempoh 3 bulan bermula 13 Julai lalu sehingga esok melibatkan 71 perkampungan orang asli. "Bukan setakat tahap kesihatan kita juga nak melihat dari segi contohnya macam mana mereka melihat kesihatan mereka dan akses mereka kepada tempat-tempat kesihatan isu lain jika ada di kalangan mereka," kata beliau selepas melancarkan buku teknikal COVID-19 2020-2021; The Challenging Years dan The COVID-19 Chronicles of Malaysia di Institut Kesihatan Negara (NIH), di sini hari ini.Buku terbitan NIH itu mengandungi hasil penyelidikan serta kompilasi dalam menangani pandemik COVID-19 serta dokumentasi berkaitan aktiviti-aktiviti kementerian sewaktu pandemik.Buku dalam bentuk salinan elektronik juga boleh didapati di laman sesawang http://maera.nih.gov.my.


54 rakyat Malaysia mangsa sindiket penipuan kerja luar negara berjaya diselamatkan

(Datuk Seri Saifuddin Abdullah bercakap pada sidang media selepas melancarkan buku Himpunan Genta Rasa-Jufitri Joha di Putrajaya hari ini)

PUTRAJAYA, 12 September - Seramai 54 orang rakyat Malaysia yang menjadi mangsa sindiket penipuan kerja yang terkandas di luar negara sudah berjaya diselamatkan.Daripada jumlah itu 24 mangsa telah berjaya dibawa pulang manakala 29 lagi dalam proses untuk dibawa balik ke tanah air.Menteri Luar, Datuk Seri Saifuddin Abdullah berkata, kerajaan memandang serius kes penipuan kerja tersebut yang dibuat secara dalam talian bagi menarik pekerja-pekerja muda tempatan untuk ke luar negara. Kebanyakan kes penipuan tersebut dikenal pasti berlaku di negara Kemboja yang merekodkan sebanyak 148 kes penipuan pada tahun ini.

(Sebahagian daripada 24 rakyat Malaysia berjaya dibawa pulang oleh Datuk Seri Saifuddin Abdullah dari Phnom Penh, Kemboja yang menjadi mangsa penipuan tawaran pekerjaanbaru-baru ini)

"Nasihat kita seperti dulu juga iaitu jangan mudah terpedaya kerana cara mereka ini licik, satu dia tawarkan kerja itu yang 'glamour' (terkenal), kedua gaji yang besar, ketiga ada macam-macam keistimewaan dan kemudahan dapat kereta, dapat rumah boleh bercuti di luar negara, kemudian ada setengahnya itu yang lebih dahsyat lagi dia ajak 'holiday' (bercuti) sahaja lepas itu terperangkap dan dipaksa bekerja," kata beliau ketika ditemui selepas melancarkan buku Himpunan Genta Rasa-Jufitri Joha, di sini hari ini.Walau bagaimana pun, masih ramai rakyat Malaysia yang mempunyai pekerjaan dan gaji yang baik yang kini bekerja di Kemboja.Jumlah itu kini mencecah kira-kira 5,000 orang selain 500 buah syarikat tempatan yang beroperasi di negara terbabit.Justeru, rakyat perlu bijak menilai agar tidak mudah tertipu dan diperdaya sekiranya mahu bekerja di negara tersebut.


Penyelenggaraan pengurusan sekolah akan diperkemas

(Datuk Dr Radzi Jidin ditemu bual media selepas Program Bersama Semarakkan Transformasi Pendidikan Sektor Perancangan dan Pembangunan di Putrajaya)

PUTRAJAYA, 12 September - Proses penyelenggaraan pengurusan di sekolah seluruh negara akan diperkemas melalui pembinaan bangunan sekolah baharu atau tambahan bagi mengoptimumkan peruntukan yang digunakan.Menteri Kanan Pendidikan, Datuk Dr Radzi Jidin berkata, ia membabitkan reka bentuk yang lebih praktikal termasuk isu reka bentuk tandas sekolah yang sering dibangkitkan ibu bapa dan pelajar."Apa yang paling penting dalam konteks pembangunan ini adalah untuk kita pastikan supaya semua peruntukan-peruntukan pembangunan dan juga dalam konteks penyelenggaran semua peruntukan penyelenggaraan ini kita dapat gunakan secara optimum, dalam konteks peruntukan pembangunan ini kita dah jelaskan bahawa beberapa komponen dalam konteks reka bentuk sekolah ini kita telah minta supaya dikaji dengan lebih mendalam, kita tahu ramai ibu bapa dan guru-guru sebagai contoh menyentuh tentang tandas-tandas sekolah, ini bukan perkara baharu, ini dah bertahun-tahun lamanya," kata beliau ketika ditemui selepas Program Bersama Semarakkan Transformasi Pendidikan Sektor Perancangan dan Pembangunan, di sini hari ini.

(Datuk Dr Radzi Jidin pada Program Bersama Semarakkan Transformasi Pendidikan Sektor Perancangan dan Pembangunan di Putrajaya)

Jelas Radzi, tandas sekolah sedia ada ketika ini berkonsepkan tandas basah dan tidak mempunyai pengudaraan yang baik menyebabkan pelajar tidak selesa menggunakannya.


LTAM kembali beroperasi selepas tiga tahun sepi akibat COVID-19

BATU BERENDAM, 12 September - Selepas tiga tahun menghentikan operasi akibat pandemik COVID-19, Lapangan Terbang Antarabangsa Melaka (LTAM) di Batu Berendam kembali beroperasi apabila menerima penerbangan sulungnya hari ini.Penerbangan pertama Batik Air menggunakan pesawat ATR-72 selamat mendarat di LTAM pada pukul 11.29 pagi dengan membawa 38 penumpang dari Pulau Pinang.Exco Pelancongan, Warisan dan Kebudayaan Melaka, Datuk Muhammad Jailani Khamis berkata kejayaan itu hasil perbincangan dengan pelbagai pihak di peringkat pusat dan antarabangsa bagi memastikan LTAM dapat beroperasi semula selepas pintu sempadan negara dibuka semula pada 1 April lalu.

“Penerbangan domestik dan antarabangsa dari Pulau Pinang dan ke Pekanbaru, Indonesia melalui syarikat penerbangan Batik Air ini adalah yang pertama setelah hampir tiga tahun LTAM tidak beroperasi.“Selepas ini, orang ramai khususnya rakyat di Johor dan Negeri Sembilan boleh menggunakan perkhidmatan Batik Air setiap hari untuk ke Pulau Pinang pada harga serendah RM129 sehala atau IDR695,999 ke Pekanbaru, Indonesia,” katanya pada sidang media selepas meraikan Penerbangan Pertama Pesawat Batik Air ke LTAM, di sini.Tambah Muhammad, penerbangan dari Melaka ke Pulau Pinang dan Pekanbaru dijadual beroperasi setiap hari.


SIRIM peruntuk RM100 juta bantu 20,000 usahawan IKS terjejas akibat COVID-19

JOHOR BAHRU, 12 September - Sejumlah RM100 juta telah diperuntukkan SIRIM Berhad bagi membantu 20,000 usahawan Industri Kecil dan Sederhana (IKS) di seluruh negara yang terjejas akibat COVID-19.  Presiden dan Ketua Eksekutif Kumpulan SIRIM, Datuk Dr Ahmad Sabirin Arshad berkata bantuan tersebut dapat membangunkan kembali industri terlibat dan berjaya menjana pendapatan sehingga RM7 billion.Katanya, usahawan IKS perlu dibantu memandangkan industri tersebut merupakan tulang belakang kepada pembangunan ekonomi negara.

"Sebanyak 20,000 syarikat kita sudah bantu selepas dari pandemik dan kita juga ada beberapa geran-geran daripada agensi berkaitan bagi membantu agensi-agensi ini."Disinilah kita, kerjasama kerajaan negeri bagi memulihkan semua industri yang terlibat dan kita melihat satu hingga dua tahun yang terakhi, banyak industri yang telah dibangunkan dan kembali maju berbanding dahulu," katanya dalam sidang media selepas Program Keterlibatan SIRIM bersama industri di Persada Johor, di sini.Tambah Ahmad, SIRIM juga mengambil pelbagai langkah untuk mempertingkatkan usaha membantu perkembangan industri melalui program-program teknologi perindustrian dan kualiti.


KPM teliti garis panduan baharu pemilihan penceramah motivasi di sekolah - Radzi Jidin

PUTRAJAYA, 12 September - Kementerian Pendidikan (KPM) sedang meneliti garis panduan baharu terhadap pemilihan penceramah motivasi untuk program motivasi anjuran sekolah seluruh negara.Menterinya, Datuk Dr. Mohd Radzi Jidin berkata tindakan tersebut wajar dilakukan demi mengelakkan dari berlakunya perkara tidak diingini membabitkan pelajar sekolah.

“Kita sedar akan perkara yang berlaku dan sekarang pihak kementerian sedang memperincikan proses membabitkan garis panduan berkaitan pemilihan penceramah motivasi.“Kalau kita perincikan semua perkara, nanti ada yang mengatakatan KPM nak kawal semua namun kalau tiada penyelarasan dan pantauan akan terjadi masalah seperti yang dibangkit," katanya dalam sidang media selepas Program Bersama Semarakkan Transformasi Pendidikan Sektor Perancangan dan Pembangunan, di sini.Radzi Jidin, diminta mengulas kes amang seksual yang dilaporkan baru-baru ini membabitkan seorang penceramah bebas.Walaubagaimanapun tambah Radzi, garis panduan sedia ada masih terpakai sehingga KPM mengeluarkan garis panduan yang baharu.


Nilai bantuan bina baharu PRKM dinaikkan

KUALA LUMPUR, 12 September - Nilai bantuan bina baharu Program Perumahan Rakyat Keluarga Malaysia (PRKM) yang sebelum ini dikenali Program Perumahan Rakyat Termiskin (PPRT) dinaikkan daripada RM56,000 kepada RM66,000 seunit bagi Semenanjung Malaysia dan daripada RM68,000 kepada RM79,000 bagi Sabah, Sarawak dan Labuan. Menteri Pembangunan Luar Bandar Datuk Seri Mahdzir Khalid ketika mengumumkan kenaikan itu, berkata bantuan baik pulih pula dinaikkan pada kadar maksimum RM15,000 di Semenanjung manakala bagi Sabah, Sarawak dan Labuan dinaikkan ke kadar maksimum RM17,000.Sebelum ini kadar baik pulih di Semenanjung adalah RM13,000 dan RM15,000 di Sabah, Sarawak serta Labuan."Kenaikan itu akan membantu pihak kontraktor menangani isu peningkatan kos bahan binaan yang menyebabkan mereka gagal menyiapkan projek kerana tiada margin keuntungan kerja yang dilaksanakan."Ia juga bagi mengekang kenaikan harga bahan binaan yang perlu ditanggung kontraktor terutama sejak Mei 2022 berdasarkan laporan indeks harga seunit bahan binaan dikeluarkan Jabatan Perangkaan Malaysia," katanya kepada media selepas Majlis Perhimpunan Bulan September 2022 kementerian itu di Wisma Felcra di sini.Mahdzir berharap dengan menaikkan kadar bantuan itu, kontraktor PRKM boleh meneruskan projek mereka kerana margin keuntungan dijamin mencukupi dengan nilai baharu yang diluluskan itu.

Beliau berkata kenaikan nilai bantuan itu juga membolehkan kira-kira 13,000 unit rumah PRKM dilaksanakan di seluruh negara."Ia akan memberi manfaat kepada lebih 70,000 isi rumah di luar bandar yang akan menerima bantuan rumah itu," katanya. Terdahulu pada majlis sama, Mahdzir menyampaikan replika kunci rumah PRKM yang siap dibina kepada 10 penerima bantuan perumahan itu.Turut disampaikan, Anugerah Pelajar Cemerlang SPM Anak Felcra 2021, Anugerah Peningkatan Produktiviti Estet Padi Musim 1/2022 dan Anugerah Khidmat Setia Felcra.-BERNAMA


Kapal nelayan moden, mampu simpan 120 tan hasil segar

KUALA TERENGGANU, 12 September - Pembinaan kapal nelayan moden hasil kerja anak Terengganu yang mendapat pengiktirafan Badan Kawal Selia Pembinaan Kapal Negara dan Badan Klasifikasi Kapal Malaysia (SCM) menjadi penanda aras baru dalam sektor berkenaan.Pengurus besar MSET Shipbuilding Corporation Sdn Bhd, Khairul Aznam Allias berkata kapal sepanjang 29 meter dengan sistem tangkapan pukat jerut 'purse seiner' itu mampu menyimpan 120 tan hasil tangkapan pada satu satu masa.Menurut Khairul, ia juga memenuhi polisi ‘hygiene on board' (HOB) yang ditetapkan Jabatan Perikanan Malaysia untuk beroperasi di perairan Asia Tenggara.

"Kelebihan kapal besi, ianya tahan cuaca di mana walaupun ombak tinggi ia boleh pergi ke laut berbanding dengan kapal-kapal kayu yang biasa. Satu lagi kelebihan kapal besi ini, ia memastikan keselamatan dan keselesaan anak-anak kapal. "Kapal kayu mempunyai masalah dengan keselamatan, ia tidak dilengkapi dengan alat-alat keselamatan. Sekiranya ada kebocoran pun mereka menggunakan teknologi lama tapi kelebihan kapal besi ini, kebarangkalian untuk bocor adalah cukup nipis dan juga kita menggunakan peralatan terkini," katanya.Sementara itu, Pengarah Eksekutif Amir Vision Sdn Bhd, Ahmad Syafiq Sahamudin berkata pihaknya membelanjakan RM8 juta untuk menempah kapal berkenaan."Kapal yang kami bina ini adalah satu benchmark di mana kapal ini dapat meningkatkan lagi sumber yang didapati oleh negeri Terengganu."Kami berhasrat untuk menambahkan lagi pendapatan di negeri Terengganu khususnya dan juga menolong pihak kerajaan dan juga badan-badan swasta dalam industri perikanan," katanya.


Kecederaan parah punca juruterbang helikopter hilang mati - Wee Ka Siong

TAPAH, 12 September - Juruterbang helikopter yang dilaporkan hilang di kawasan Bidor sejak petang semalam, meninggal dunia akibat kecederaan yang dialaminya.Menteri Pengangkutan, Datuk Dr. Wee Ka Siong menjelaskan petunjuk awal menunjukkan mangsa masih hidup di lokasi nahas apabila ditemui pada pukul 8:18 pagi.

"Ketika mangsa dijumpai masih lagi hidup namun dalam keadaan cedera parah dan tindakan yang diambil pasukan penyelamat adalah mengeluarkan mangsa dan dihantar ke hospital. Dalam perjalanan itu mangsa tidak sedarkan diri dan sampai di hospital mangsa meninggal dunia," katanya menerusi hantaran video di Facebooknya tengah hari ini.

Tambahnya, pihak berkuasa termasuk Pihak Berkuasa Penerbangan Awam Malaysia (CAAM) dan SAR kini sedang menunggu pengesahan daripada hospital mengenai punca dan waktu kematian.

Beliau mewakili Kementerian Pengangkutan mengucapkan takziah kepada keluarga mangsa juruterbang tersebut.Wee Ka Siong turut memaklumkan telah menghubungi Ketua Polis Perak, Datuk Mohd Yusri Hassan Basri mengenai perkara tersebut." Apabila mesej yang kita terima dari CAAM... memang 8:18 mangsa tersebut masih lagi hidup tetapi dalam keadaan kecederaan yang parah dan dalam proses menyelamatkan mangsa telah berlakunya perkara beliau tidak sedarkan diri."Kita rasa ini satu perkara yang amat malang sekali dan saya akan melakukan tindakan termasuk mengarahkan satu laporan lengkap setelah CAAM memuktamadkan semua kerja-kerja SAR (mencari dan menyelamat)," tambahnya.Semalam, Wee Ka Siong berkata pesawat itu terputus hubungan pada kira-kira pukul 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.Berita Berkaitan: Helikopter dikhuatiri hilang di kawasan hutan Bidor, Perak


Selami kehidupan sebenar anggota tentera, 49 petugas RTM ikuti latihan ketenteraan

KUALA LUMPUR, 12 September - Seramai 49 petugas Radio Televisyen Malaysia (RTM) terdiri daripada juruhebah dan wartawan akan menjalani latihan ketenteraan di bawah Program Aspirasi Hari Malaysia 2022.Kesemua mereka akan merasai tinggal di dalam kem tentera, menjalani latihan menembak, berkawad serta ikhtiar hidup.Penolong Ketua Staf Sumber Manusia, Markas Tentera Darat, Mejar Jeneral Azhan Md Othman berkata Kolaborasi strategik antara RTM dan Tentera Darat Malaysia itu bertujuan menyemarakkan sambutan Bulan Kebangsaan dan mengetahui rutin harian anggota keselamatan.

"Saya percaya apa juga yang kita laksanakan kepada mereka untuk tiga hari yang akan datang ini pertamanya adalah untuk menyemai semangat patriotik dan itu adalah satu perkara yang amat penting dalam pembentukan negara malaysia ini. "Di pihak tentera darat, ia adalah platform penting sebagai promosi kepada rakyat malaysia tentang tugas dan tanggungjawab kami dan pentingnya peranan dalam mempertahanakan negara kita," katanya ketika ditemui pemberita selepas majlis pelepasan peserta Program Aspirasi Hari Malaysia 2022 di Angkasapuri.Kesemua 49 petugas RTM tersebut akan menjalani latihan di Kem Tun Ibrahim Kajang selama empat hari sehingga Khamis ini.Sementara itu, Pengarah Bahagian Program Radio, Puan Nor'Ain Bakir berharap sekembalinya bertugas, pengalaman bermakna juruhebah radio yang mengikuti program ini dapat dikongsi bersama pendengar radio RTM.

"Ini adalah satu platform terbaik untuk para penerbit kita dan warga RTM mendalami suasana dan menimba pengalaman sebagai askar dan anggota tentera walaupun dalam tempoh dua tiga hari ini."Saya harap aktiviti yang dianjurkan itu sedikit sebanyak dapat menanam semangat jati diri dalam kalangan para penyampai dan penerbit kita seterusnya mengaplikasikan dan menyampaikan kepada rakyat," katanya.


Bengkel kenderaan polis IPK Kedah musnah terbakar

ALOR SETAR, 12 September - Sebuah bengkel kenderaan polis Ibu Pejabat Kontinjen (IPK) Kedah musnah dalam kejadian kebakaran awal pagi tadi, melibatkan sekurang-kurangnya 10 kereta dan lima motosikal berkuasa besar.Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, Pusat Gerakan Operasi (PGO) JBPM Kedah menerima panggilan berhubung kebakaran pada 4.53 pagi tadi. Sepasukan pegawai dan anggota dari Balai Bomba dan Penyelamat (BBP) Alor Setar, BBP Jalan Raja dan dua Pasukan Bomba Sukarela (PBS) dari Jalan Kundor dan Seberang Nyonya bergegas ke lokasi bagi memadam kebakaran.

(Kejadian kebakaran awal pagi tadidi bengkel kenderaan polis Ibu Pejabat Kontinjen (IPK) Kedah)

"Setibanya di lokasi, pihak bomba mendapati berlaku kebakaran membabitkan bangunan bengkel itu. "Anggota bomba terpaksa memakai alat pernafasan dan melakukan pemadaman menggunakan lapan aliran 'hose reel' di bahagian kiri, kanan dan hadapan iaitu dua pancutan kiri, dua pancutan kanan selebihnya di bahagian hadapan, " katanya dalam satu kenyataan.  Beliau berkata, setakat ini tiada kemalangan jiwa atau kecederaan dilaporkan. Mohamadul Ehsan berkata, kebakaran itu membabitkan bangunan bengkel yang 80 peratus musnah, manakala punca dan kerugian masih dalam siasatan.


Juruterbang helikopter hilang ditemukan selamat - Wee Ka Siong

KUALA LUMPUR, 12 September - Juruterbang helikopter yang hilang berhampiran Bidor ditemui oleh pasukan penyelamat kira-kira pukul 8.20 pagi tadi.Menteri Pengangkutan, Datuk Seri Dr Wee Ka Siong berkata juruterbang itu ditemui dalam keadaan hidup oleh pasukan mencari dan menyelamat di lokasi nahas berhampiran Bidor.

“Saya baru mendapat maklumat daripada Pihak Berkuasa Penerbangan Awam Malaysia (CAAM) bahawa juruterbang kejadian helikopter semalam ditemui dalam keadaan hidup di lokasi nahas. Tapak itu dikesan pada 8.20 pagi berhampiran Bidor.“Kami ingin mengucapkan terima kasih kepada polis, Tentera Udara dan Jabatan Bomba dan Penyelamat atas sokongan dan bantuan pantas mereka dalam menjayakan operasi mencari dan menyelamat ini,” kata Dr Wee menerusi catatan di Facebooknya.Tambah Dr. Wee, pasukan penyelamat sedang berusaha untuk memindahkan juruterbang dengan selamat ke hospital di Ipoh untuk rawatan.

Berita BerkaitanHelikopter dikhuatiri hilang di kawasan hutan Bidor, Perak


Kenyataan berbaur fitnah Lokman Noor Adam, PM fail saman

KUALA LUMPUR, 12 September - Perdana Menteri Datuk Seri Ismail Sabri Yaakob memfailkan saman terhadap Datuk Lokman Noor Adam atas dakwaan menyiarkan kata-kata fitnah menerusi akaun media sosial.Ismail Sabri yang juga Naib Presiden UMNO, selaku plaintif memfailkan saman fitnah tersebut atas kapasiti peribadinya menerusi Tetuan Kesavan pada 8 September lepas, dengan menamakan Lokman, 49, yang merupakan ahli UMNO selaku defendan tunggal.Dalam penyataan tuntutan, Ismail Sabri, 62, mendakwa Lokman pada 22 Ogos lepas telah membuat kenyataan-kenyataan fitnah terhadap plaintif dalam satu video bertajuk "Bila Presiden UMNO Panggil Tak Datang! Tapi PM Ada Masa Jumpa Mahathir - Lokman Adam”.Beliau berkata kenyataan-kenyataan berniat jahat, fitnah dan tidak benar berkenaan plaintif dimuat naik menerusi empat akaun media sosial milik defendan iaitu YouTube “Lokman Adam”, Facebook “Lokman Noor Adam Official”, Instagram “lokmannooradam” dan TikTok “datoklokmanadam”.Menurut plaintif, kata-kata fitnah itu antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan UMNO untuk kekal sebagai perdana menteri dengan membelakangkan dan mengkhianati parti itu.Ismail Sabri berkata beliau tidak pernah berjumpa Dr Mahathir dan parti-parti lain dengan membelakangkan atau mengkhianati UMNO untuk terus kekal sebagai perdana menteri.

(Lokman Adam mengeluarkan kenyataan "Bila Presiden UMNO Panggil Tak Datang! Tapi PM Ada Masa Jumpa Mahathir - Lokman Adam”)

Dakwa plaintif, beliau tidak pernah mengatur langkah-langkah secara tidak berprinsip untuk menghalang pembubaran Parlimen dan seterusnya mengadakan Pilihan Raya Umum untuk kekal sebagai perdana menteri.Plaintif juga mendakwa beliau tidak pernah menyalahgunakan kuasanya sebagai perdana menteri untuk mencampur tangan prosiding undang-undang terhadap Datuk Seri Najib Tun Razak bagi memastikan bekas perdana menteri itu disabitkan dan seterusnya dipenjarakan.Menurutnya akibat kata-kata fitnah itu, reputasinya sebagai seorang ahli UMNO, Naib Presiden UMNO dan perdana menteri terjejas, membawa kesan buruk kepada kerjaya politiknya dan siaran-siaran fitnah yang dibuat oleh defendan adalah berniat jahat.Ahli Parlimen Bera itu berkata satu surat tuntutan bertarikh 25 Ogos lepas dikeluarkan supaya defendan memadam video daripada media sosialnya dan mengeluarkan permohonan maaf kepada plaintif namun sehingga kini defendan gagal berbuat demikian.Oleh itu, plaintif menuntut ganti rugi am, teladan dan tambahan, faedah, kos serta relif lain difikirkan sesuai oleh mahkamah. Ismail Sabri turut memfailkan permohonan secara ex parte (sebelah pihak) untuk mendapatkan perintah injunksi bagi memaksa defendan memadamkan video di akaun YouTube, Facebook, Instagram serta TikTok miliknya dan injunksi bagi menghalang defendan atau wakilnya daripada membuat kenyataan sama menerusi media sosial yang diuruskan oleh defendan dan permohonan itu akan didengar hari ini di hadapan Pesuruhjaya Kehakiman Mahkamah Tinggi Roz Mawar Rozain. - BERNAMA


Polis sahkan suspek mati mengejut dalam tahanan

KUALA LUMPUR, 12 September- Polis Diraja Malaysia (PDRM) mengesahkan seorang suspek lelaki warga tempatan mati mengejut dalam tahanan di Lokap Berpusat Shah Alam hari ini.Ketua Komunikasi Korporat PDRM ACP Skandaguru Anandan berkata lelaki berusia 33 tahun itu merupakan suspek yang ditahan sejak 29 Julai lepas."Dia ditahan sementara siasatan dijalankan mengikut Seksyen 6(1) Akta Dadah Berbahaya 1952 dan Langkah-Langkah Pencegahan Khas 1985. "Pada pukul 4.59 pagi semalam, suspek berkenaan ditemukan terbaring dan tidak sedarkan diri. Pihak hospital telah dihubungi bagi tujuan rawatan awal dan kira-kira pukul 5.20 pagi, pegawai perubatan dari Hospital Shah Alam telah mengesahkan kematiannya," menurut beliau dalam kenyataan malam tadi.Skandaguru berkata suspek telah dibawa ke Hospital Tengku Ampuan Rahimah, Klang untuk bedah siasat yang dijadualkan hari ini.

"Setakat ini, kes diklasifikasikan sebagai mati mengejut. Unit Siasatan Jenayah dan Kematian Dalam Tahanan (USJKT) Jabatan Integriti dan Pematuhan Standard (JIPS) Bukit Aman akan menjalankan siasatan berkaitan kes tersebut," katanya.


Johor komited jadikan sektor pelancongan negeri nombor satu di Malaysia

JOHOR BAHRU, 12 September- Kerajaan Johor komited menjadikan sektor pelancongan negeri mencapai kedudukan nombor satu di Malaysia tahun ini.  Ia bagi menyamai pencapaian pelaburan Johor yang mencecah RM60.9 bilion separuh pertama tahun ini dan kejayaan Johor Darul Tazim (JDT) muncul juara Piala FA semalam.  Menteri Besar, Datuk Onn Hafiz Ghazi berkata, ia selari dengan hasrat kerajaan negeri memperkasa pembangunan ekonomi negeri Johor.

Onn Hafiz berkata demikian selepas merasmikan Majestic Johor Festival di Iskandar Puteri, di sini, malam tadi.

Sebanyak 25 agensi kerajaan dan swasta menyertai pameran, 150 gerai jualan serta 80 gerai yang menjual pelbagai barang keperluan termasuk dari Singapura, Indonesia, Thailand dan Vietnam.

Terdapat dua tapak festival, iaitu di tempat letak kereta berhadapan Terminal Feri Puteri Harbour dan di hadapan Hotel Jen yang boleh dikunjungi orang ramai.

Turut diadakan pertandingan mewarna, Dinosaur Park & Led Lighting manakala pada waktu malam diadakan tayangan filem Under The Star bermula pukul 8.00 malam hingga 12.00 tengah malam.


K-KOMM pertingkat jaringan telekomunikasi, kawalan keselamatan di Sabah - Annuar

(Menteri Komunikasi dan Multimedia, Tan Sri Annuar Musa berucap pada program Jelajah Saya Digital Sembang Santai Keluarga Malaysia sempena lawatan kerja rasmi di Sabah)

KOTA KINABALU, 11 September - Peningkatan jaringan telekomunikasi dan kawalan keselamatan antara intipati sepanjang lawatan Menteri Komunikasi dan Multimedia, Tan Sri Annuar Musa di Sabah. Juga, fokus terhadap usaha pendigitalan ekonomi dalam kalangan usahawan menerusi Pusat Ekonomi Digital Keluarga Malaysia (PEDi) selain pelaksanaan Program Jualan Murah Keluarga Malaysia.Lawatan empat hari bermula 8 September dimulakan dengan kunjungan ke pantai timur Sabah di Tawau bagi menyempurnakan watikah pelantikan PEDi sebelum mengadakan lawatan ke empat pos kawalan keselamatan di Semporna. "Lawatan ke Zon 6, perhatian juga akan tertumpu pada pasukan media untuk melihat operasi keselamatan di Sabah dari sudut keselamatan perairan Sabah perlu dipertingkatkan sejajar dengan usaha kerajaan akan terus mempertingkatkan tentang keselamatan di wilayah atau di Zon ESSCOM pada masa sama kita ingin memastikan bahawasanya rakyat di Sabah dapat mengetahui kesungguhan kerajaan menjaga kedaulatan negara dalam perkara ini," jelas beliau. Annuar juga berkesempatan menyantuni penduduk setempat menerusi program Merdeka@komuniti Mabul sebelum berkunjung ke Pulau Bum-Bum bagi meninjau tapak menara telekomunikasi di Kampung Balimbang.Dalam Jelajah Saya Digital Sembang Santai Keluarga Malaysia, beliau menekankan penyertaan usahawan tempatan dalam setiap platform ekonomi digital negara.

(Tan Sri Annuar Musa menyampaikan Watikah Pelantikan Pengerusi PEDi di Kota Kinabalu)

"Kita baharu lancarkan harga jualan murah, kita buat jualan murah yang berasaskan konsep pendigitalan, kerajaan dah buat Jualan Murah Keluarga Malaysia, sekarang kita ada jualan murah @Ddagang di mana kalau kita ada usahawan-usahawan nak masuk dalam platform e-commerce (dagang), kadang-kadang mestilah ada latihan kadang-kadang kita buat bayaran dulu kepada Lazada, kepada Shopee dan sebagainya dan kadang-kadang platform e-dagang yang berpangkalan di luar negara," kata beliau.Sementara itu ketika menghadiri Penyampaian Watikah Pelantikan Pengerusi PEDi di Kota Kinabalu, Annuar menyeru syarikat telco supaya tidak membuat pembahagian kawasan untuk perkhidmatan masing-masing, sebaliknya mengguna pakai konsep perkongsian satu menara.Lawatan kerja rasmi beliau diteruskan ke sesi pengagihan 493 PerantiSiswa Keluarga Malaysia kepada pelajar Politeknik Kota Kinabalu.Mengakhiri lawatannya ke negeri di bawah bayu, Annuar yang juga Pengerusi Pasukan Khas Jihad Tangani Inflasi berkesempatan meninjau pelaksanaan Program Jualan Murah Keluarga Malaysia."Setakat ini program berjalan dengan baik tetapi ruang penambahbaikan masih banyak, pertama sekali jumlah kedai di setiap DUN itu masih lagi berada pada tahap 50 ke 60 peratus dan kita telah memberi tarikh akhir menjelang 15 September, kita mahu 639 tempat dan 20 buah kampus itu perlu dilaksanakan," tambah beliau.


Helikopter hilang: Operasi SAR ditangguhkan susulan cuaca tidak menentu

(Ketua Polis Perak, Datuk Mohd Yusri Hassan Basri bercakap pada sidang media mengenai operasiSAR susulan insiden helikopter hilang di Balai Polis Bidor hari ini)

BIDOR, 11 September - Operasi Mencari dan Menyelamat (SAR) susulan insiden helikopter hilang di Bidor ditangguhkan hari ini ekoran keadaan cuaca tidak menentu.  Ketua Polis Perak, Datuk Mohd Yusri Hassan Basri berkata operasi SAR akan bersambung semula pukul 8 pagi esok di kawasan sempadan Hilir Perak dengan Bilik Gerakan Operasi dibuka di Balai Polis Bidor.  "Kita sekarang hanya tumpukan pada koordinat yang diberikan di Hutan Simpan Chikus dan juga di kawasan yang diberikan maklumat oleh orang ramai tadi di Kampung Kenangan itu sahaja, esok baru boleh kita 'check' (periksa) balik untuk kita 'narrow down' (kecilkan) kawasan pencarian kita," kata beliau kepada pemberita pada sidang media di Balai Polis Bidor, di sini hari ini.

(Operasi SAR akan bersambung semula pukul 8 pagi esok di kawasan sempadan Hilir Perak dengan Bilik Gerakan Operasi dibuka di Balai Polis Bidor)

Menteri Pengangkutan, Datuk Seri Dr Wee Ka Siong dalam satu sidang media memaklumkan sebuah helikopter terputus hubungan dengan Pusat Kawalan Trafik Udara Kuala Lumpur (KLATCC), sebelum dilaporkan hilang oleh Pihak Berkuasa Penerbangan Awam (CAAM).  Pesawat berkenaan sepatutnya mendarat di Lapangan Terbang Sultan Azlan Shah Ipoh pada pukul 12.37 tengah hari selepas berlepas dari Lapangan Terbang Sultan Abdul Aziz Shah Subang, pada pukul 11.37 pagi.  Pada pukul 5.40 petang hari sama, Pusat Kawalan Daerah (DCC) menerima panggilan dari orang awam memaklumkan ada terdengar bunyi kuat helikopter terbang rendah di kawasan belakang rumah di Kampung Kenangan, Jalan Bidor.


Jelajah Ilmu UniMAP, teroka budaya dan industri pelancongan Vientiane

VIENTIANE, 11 September- Jelajah Ilmu Universiti Malaysia Perlis (UniMAP) Siri Ke-16 membuka peluang kepada delegasi Majlis Perwakilan Pelajar (MPP) mempelajari budaya setempat dan menerokai industri pelancongan di kota Vientiane, Laos. Pengarah Pusat Libatsama Antarabangsa (CIE) UniMAP, Profesor Madya Ir. Dr. Umi Fazara Md Ali berkata sepanjang tiga hari lawatan di Vientiane, pelajar berpeluang untuk melihat dengan lebih dekat budaya serta tempat menarik yang menjadi tarikan pelancong di sini.  "Dalam program jelajah ilmu bersama MPP di Laos dan Thailand, sebenarnya memberi peluang kepada pelajar untuk mempelajari budaya masyarakat, sosial dan ekonomi di negara Laos serta pada masa sama, mereka dapat membandingkan di antara apa yang berlaku di Malaysia dan Laos. Di samping itu, selain dapat menjayakan aktiviti sebegini, ia membantu mereka menguruskan acara dengan kerjasama MPP," kata Dr. Umi Fazara kepada pemberita RTM di Laos.

(Pengarah Pusat Libatsama Antarabangsa (CIE) UniMAP, Profesor Madya Ir. Dr. Umi Fazara Md Ali)

Program selama empat hari di Vientiane, Laos itu turut disertai oleh 24 orang pelajar terdiri daripada Majlis Perwakilan Pelajar (MPP) UniMAP.  Pelancongan merupakan industri yang pesat membangun di negara yang terkenal dengan jolokan Kingdom Of Lan Yam (million elephants) itu pasti memberi kenangan luar biasa kepada pengunjung yang bertandang ke negara itu.


Modul KIAR, pupuk sifat tolak rasuah dan salah guna kuasa

NILAI, 11 September- Modul Kursus Integriti dan Anti Rasuah (KIAR) bagi pelajar Pendidikan dan Latihan Vokasional (TVET) di 22 Institusi Latihan Kemahiran Belia dan Sukan (ILKBS) akan dilaksanakan serta-merta.Menurut Menteri Belia dan Sukan, Datuk Seri Ahmad Faizal Azumu, ia usaha serius memerangi rasuah dengan memupuk prinsip tidak bertoleransi terhadap sebarang perlakuan rasuah terutama dalam kalangan pelajar dan graduan. "Pelajar yang bertanggungjawab kita akan sediakan peluang pekerjaan dan kita sediakan kepada mereka yang boleh bekerja untuk membangunkan negara secara ikhlas, jujur dan beramanah agar negara kita ini diterima baik oleh seluruh dunia.Jika sebut nama rakyat Malaysia, ini adalah golongan yang benci rasuah dan benci salah guna kuasa. Ini usaha yang kita akan buat secara serius," kata Faizal dalam sidang media selepas Majlis Penutup ILKBS Career Fest Zon Tengah, di sini.

(Menteri Belia dan Sukan, Datuk Seri Ahmad Faizal Azumu berkata demikian dalamsidang media di Nilai)

Pada program itu, 1,200 peluang pekerjaan ditawarkan oleh 23 rakan kerjasama strategik IKLBS daripada pelbagai sektor kerjaya khas kepada belia.


KPWKM sasar 1 juta keahlian Skuad Waja menjelang 2023

SERDANG, 11 September- Menteri Pembangunan Wanita, Keluarga dan Masyarakat, Datuk Seri Rina Harun mensasarkan keahlian Skuad Waja yang dilancarkan pada tahun 2021 itu akan mencecah 1 juta orang pada tahun depan.Peningkatan itu dilihat konsisten kerana ia menerima sambutan yang memberangsangkan bukan sahaja dalam kalangan kaum wanita malah juga lelaki.

Menterinya, Datuk Seri Rina Harun berkata sehingga Ogos 2022, seramai 326,500 orang telah berdaftar sebagai ahli sukarelawan Skuad Waja dan daripada jumlah berkenaan, 74,361 orang dalam kalangan kaum lelaki."Kita nak semarakkan lebih ramai lagi ahli skuad waja dengan tema prihatin rakyat kerana mereka inilah yang turun ke lapangan menunjukkan keprihatinan dan kita perlu untuk memperkasa komuniti ini. Walaupun kita khususkan penyertaan wanita namun ada permintaan dan permohonan daripada lelaki juga menyertai skuad ini. Alhamdulilah, kini ia disertai kaum lelaki juga lebih kurang dalam 15%," kata Rina kepada RTM pada Perhimpunan Semarak Skuad Waja Kabangsaan 2022 Prihatin Rakyat, hari ini.Dalam masa yang sama, beliau berkata, Jabatan Pembangunan Wanita (JPW) akan menambah baik Model Skuad Wajah 2.0 dengan memberi fokus kepada isu dan situasi lebih khusus yang memerlukan kemahiran spesifik.Jelasnya, modul yang ditambah baik ini merangkumi Bantuan Awal Psikologi dan Psikospiritual.

(Menteri KPWKM, Datuk Seri Rina Harun berucap pada Perhimpunan Semarak Skuad WajaKebangsaan 2022 Prihatin Rakyat di Serdang hari ini/Foto FB Menteri)


Penggubalan RUU Berkaitan Sumbangan Politik ambil kira pandangan pihak berkepentingan

(Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar)

KUALA LUMPUR, 11 September - Kabinet secara prinsip, setuju dengan penggubalan Rang Undang-Undang (RUU) Berkaitan Sumbangan Politik.Justeru, ia akan cuba dibentangkan pada Mesyuarat Ketiga Penggal Kelima Parlimen ke-14 di Dewan Rakyat.Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar memaklumkan usul Jemaah Menteri mengenai RUU diperhalusi.

Kerangka perundangan kemudian dikemuka kepada Jawatankuasa Teknikal Memorandum Persefahaman Transformasi dan Kestabilan Politik sebelum dibawa ke Parlimen.Menurut Datuk Seri Dr. Wan Junaidi.. penggubalan RUU itu akan mengambil kira pandangan pihak-pihak berkepentingan termasuk parti politik melalui sesi libat urus yang diadakan.Skop dasar RUU dibentangkan dalam Mesyuarat Jemaah Menteri Rabu lalu.


60 peratus permohonan PerantiSiswa Keluarga Malaysia Fasa 1 telah diluluskan - Annuar

(Menteri Komunikasi dan Multimedia, Tan Sri Annuar Musa menyampaikan 493 PerantiSiswa Keluarga Malaysia kepada pelajar Politeknik Kota Kinabalu hari ini)

KOTA KINABALU, 11 September - 60 peratus daripada hampir 100,000 permohonan PerantiSiswa Keluarga Malaysia Fasa 1 telah diluluskan.Menurut Menteri Komunikasi dan Multimedia Tan Sri Annuar Musa, mereka bakal menerima peranti masing-masing pada bulan ini.Pihaknya kini sedang berusaha untuk menyelesaikan pengagihan perantiSiswa Fasa 1 sebelum memulakan pengagihan Fasa 2 pada Oktober dan dijangka selesai pada November depan.Tegas beliau, pengagihan PerantiSiswa perlu disegerakan dan kerajaan sedang membuat penjadualan pengagihan supaya selaras dengan pembekal, terutama di Sabah dan Sarawak berikutan keadaan logistik di kawasan pedalaman yang mencabar."Hampir 400,000 unit peranti itu kita ada (untuk diagihkan) tahun ini, kalau (memerlukan) jumlah lebih itu kerajaan perlu buat ketetapan lain dengan peruntukan tambahan dan perolehan, jadi itu kita kira kemudian, kita selesaikan yang ini dulu fasa 1 untuk bulan Oktober dan November," kata beliau ketika ditemui pemberita selepas menyampaikan 493 PerantiSiswa Keluarga Malaysia kepada pelajar Politeknik Kota Kinabalu, di sini hari ini.

(Para pelajar Politeknik Kota Kinabalu menerima PerantiSiswa masing-masing hari ini)

Dalam pada itu, baki 40 peratus permohonan Fasa 1 sedang diteliti termasuk melibatkan kes rayuan bagi memastikan hanya pelajar yang benar-benar layak menerima bantuan tersebut.Pada 3 September lepas, Perdana Menteri, Datuk Seri Ismail Sabri Yaakob melancarkan program  PerantiSiswa Keluarga Malaysia bagi memberikan bantuan peranti tablet berjenama kepada pelajar kumpulan B40 yang memerlukan.Tablet jenama Samsung dipilih sebagai pemenang tender bagi program berkenaan untuk membekalkan peranti itu mengikut lima zon iaitu Zon Sabah dan Sarawak, Zon Utara, Zon Tengah, Zon Timur dan Zon Selatan.


Sistem radar KLATCC rekodkan kehilangan ketinggian mendadak helikopter yang terputus hubungan

IPOH, 11 September - Sistem radar Pusat Kawalan Trafik Udara Kuala Lumpur (KLATCC) merekodkan kehilangan ketinggian mendadak oleh helikopter membawa seorang juruterbang yang terputus hubungan sebelum dilaporkan hilang di kawasan hutan sekitar Bidor hari ini.Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Kapten Chester Voo berkata pegawai kawalan trafik udara cuba menghubungi juruterbang walau bagaimanapun tiada panggilan kecemasan dibuat."Semakan daripada bacaan radar menunjukkan kehilangan ketinggian yang besar dalam masa kurang daripada satu minit."Kuala Lumpur Aeronautical Rescue Coordination Centre (KLARCC) di KLATCC telah segera diaktifkan untuk menentukan lokasi helikopter itu," katanya dalam satu kenyataan.

(Menteri Pengangkutan, Datuk Seri Dr Wee Ka Siong mengesahkan menerima laporan kehilangan seorang juruterbang dan pesawat Eurocopter dipandunya tengah hari tadi)

Menurut kenyataan itu, helikopter Tentera Udara Diraja Malaysia dan Polis Diraja Malaysia kini berada di lokasi terakhir yang diketahui untuk menjalankan usaha mencari dan menyelamat (SAR).CAAM mengesahkan bahawa sebuah helikopter jenis Eurocopter EC120B, pendaftaran N409HH yang dikendalikan oleh Heli Outpost Sdn Bhd. gagal dihubungi oleh KLATCC pada pukul 12.16 tengah hari tadi.Juruterbang itu berlepas dari Lapangan Terbang Sultan Abdul Aziz Shah, Subang, Selangor pada 11.37 pagi untuk penerbangan persendirian dan dijadualkan untuk mendarat pada 12.37 tengah hari di Lapangan Terbang Sultan Azlan Shah, Ipoh.Tinjauan Bernama mendapati pusat operasi pasukan SAR dibuka di Masjid Langkap dan Ketua Polis Perak, Datuk Mohd Yusri Hassan Basri turut menghadiri taklimat pencarian di Balai Polis Bidor. -BERNAMA


GIATMARA berjaya hasilkan 40 jutawan - PM

BERA, 11 September- Seramai 40 jutawan berjaya dihasilkan menerusi penubuhan GIATMARA sejak tahun 1986.Penubuhan institusi itu juga memberi peluang kepada lebih ramai anak muda mendalami ilmu dalam pelbagai bidang kemahiran.  Perdana Menteri, Datuk Seri Ismail Sabri Yaakob berkata selain menjadi antara pilihan utama pelajar lepasan sekolah, kadar kebolehpasaran pelatih GIATMARA juga sangat tinggi.  “Ramai yang berminat untuk masuk ke GIATMARA kerana apabila mereka masuk ke alam pekerjaan, mereka bukan sahaja boleh bekerja tetapi boleh menjalankan perniagaan sendiri. Pelbagai kursus yang disediakan sejak ia mula ditubuhkan, lebih kurang 400,000 telah pun dilatih dan GIATMARA telah hasilkan 40 jutawan. Oleh sebab itu, kedatangan GIATMARA sangat dialu-alukan," kata Ismail ketika berucap pada Program Moh Ngeteh dan Kampungku Mahir anjuran bersama GIATMARA di Kampung Kuala Triang, di sini.

(Perdana Menteri, Datuk Seri Ismail Sabri Yaakob berucap pada Program Moh Ngeteh danKampungku Mahir anjuran bersama GIATMARA di Kampung Kuala Triang)

Jelasnya, 80% pelatih yang mengikuti kursus di GIATMARA berjaya mendapat pekerjaaan, malah ada yang terlibat dalam bidang perniagaan.  Mengulas lanjut beliau berkata program GIATMARA di kawasan kampung itu akan diperluas bagi mendekati komuniti setempat, selain dapat memberi maklumat berkaitan kursus disediakan terutamanya kepada golongan muda.


Kerajaan negeri Selangor kerjasama dengan PDRM tangani kes penipuan dalam talian

(Menteri Besar Selangor, Datuk Seri Amirudin Shari ditemu bual media selepas merasmikan Karnival Ekstrem Gua Damai di Batu Caves, Selangor)

BATU CAVES, 11 September - Kerajaan negeri Selangor menumpukan perhatian untuk bekerjasama dengan Polis Diraja Malaysia (PDRM) dalam menangani kes penipuan dalam talian yang membimbangkan di negeri itu.Menteri Besarnya, Datuk Seri Amirudin Shari berkata lebih banyak program keselamatan siber akan dilaksanakan pada tahun depan selain mengumpul dan menganalisa data berhubung perkara itu."Jadi ini mungkin akan menghalang pencurian data dilakukan, bagaimana pengambilan data secara tidak sah dibuat oleh beberapa pihak yang kemudian menjurus kepada unsur yang membawa penipuan dalam talian scammer yang begitu berleluasa," kata beliau ketika ditemui pada Karnival Ekstrem Gua Damai, di sini hari ini. Amirudin turut menasihati orang ramai lebih berhati-hati untuk elak menjadi mangsa penipuan dalam talian.Semalam, Jabatan Siasatan Jenayah Komersial Selangor memaklumkan RM92.8 juta ringgit kerugian dicatat dalam tempoh sembilan bulan tahun ini sejak Januari di Selangor.Sepanjang tempoh itu, kes penipuan menyumbang 76.9 peratus daripada rekod jenayah komersil di negeri itu.

(Menteri Besar Selangor, Datuk Seri Amirudin Shari merasmikan Karnival Ekstrem Gua Damai di Batu Caves, Selangor)

Dalam perkembangan lain, beliau turut memaklumkan kerajaan negeri Selangor sudah bersedia dengan menambahkan aset sebagai persediaan menghadapi bencana banjir di negerinya.Mesyuarat di peringkat persekutuan bersama semua agensi dan pihak terlibat juga turut diadakan esok untuk membincang persediaan menghadapi bencana banjir di negeri itu."Kita dah buat lima, enam mesyuarat, bulan sembilan ini saya aturkan satu simulasi, tarikh akan nantikan saya maklum kepada media bila simulasi kita nak buat," jelas Amirudin.Semalam, kerajaan Selangor meminta semua penduduk yang tinggal di sekitar daerah Klang, Kuala Selangor serta kawasan berhampiran, supaya sentiasa peka terhadap risiko banjir berikutan amaran fenomena air pasang besar bermula hari ini.Amaran berhubung fenomena itu telah dihebahkan kepada umum dengan dijangka paras air pasang besar akan melebihi ketinggian lima meter.


KKM cadang beri cuti kepada pekerja yang lakukan saringan kesihatan

REMBAU, 11 September- Kementerian Kesihatan (KKM) akan membawa cadangan untuk majikan memberi cuti khas satu hari kepada pekerja bagi menjalani saringan kesihatan.Ia bakal dibincangkan dalam Belanjawan 2023 memandangkan ia memberi kesan kepada majikan.Menurut KKM, kesedaran rakyat berhubung kepentingan saringan kesihatan masih lagi rendah.Menterinya, Khairy Jamaluddin berkata ia berikutan pekerja terpaksa mengambil cuti daripada jumlah yang dibenarkan sebelum ini untuk tujuan tersebut.   "Saya ingin minta supaya pekerja nak melakukan saringan kesihatan biasanya setahun sekali, mereka diberikan cuti. Majikan beri mereka cuti untuk melaksanakan saringan kesihatan," kata Khairy ketika ditemui pemberita pada Program Merdeka @ Parlimen Rembau di Balai Raya Kampung Seri Kendong, di sini.

(Menteri Kesihatan, Khairy Jamaluddin berucap pada Program Merdeka @ ParlimenRembau di Balai Raya Kampung Seri Kendong)

Tambahnya, statistik menunjukkan 53% rakyat Malaysia tidak menyaring kesihatan sejak setahun yang lalu.


IPG perlu dinaikkan, elak penoreh getah beralih mata pencarian

SIK, 11 September- Kerajaan digesa menaikkan harga lantai Insentif Pengeluaran Getah (IPG) kepada RM3.50 sekilogram dengan kadar segera. Pada masa sama, kawalan getah sintetik yang dihasilkan secara besar-besaran perlu dilaksanakan oleh agensi-agensi kerajaan yang terlibat dalam industri getah ini. Ahli Parlimen Sik, Ahmad Tarmizi Sulaiman dalam kenyataan berkata, melihat kepada perkembangan semasa harga getah yang turun sehingga RM2.30 sekilogram, ia menimbulkan kebimbangan terhadap kepayahan hidup penoreh getah di daerah Sik, Baling, Padang Terap dan daerah-daerah lain seluruh Malaysia yang rata-ratanya adalah masyarakat kampung. Tambahan pula keadaan ekonomi semasa yang tidak menentu dan harga barangan yang terus mengalami kenaikan turut menekan para penoreh getah untuk menampung kehidupan seharian. Kehidupan penoreh getah yang terdiri daripada golongan usia emas kian terhimpit bahkan mendepani cabaran kemelut kewangan keluarga bagi rawatan perubatan. "Pendapatan penoreh getah semakin terjejas, ditambah pula musim hujan yang berpanjangan menyebabkan aktiviti harian mencari nafkah tidak dapat diteruskan," kata Tarmizi dalam kenyataan.

Sementara itu, Jabatan Meteorologi Malaysia menjangkakan negara akan mengalami hujan lebat berterusan mulai pertengahan November ini boleh membawa kepada banjir besar pada penghujung bulan berkenaan. Cuaca yang dialami dijangka memberi impak lebih signifikan kerana Monsun Timur Laut sedang aktif pada tempoh itu, risiko berlaku hujan lebat berterusan dan banjir berskala besar adalah tinggi.  Selain itu, peningkatan taburan hujan turut disebabkan oleh fenomena La Nina dijangka berlangsung sehingga tahun depan. "Terdapat segelintir penoreh mengambil upah menoreh di kebun getah milik orang lain dan hasilnya perlu dikongsi menyebabkan pendapatan bulanan terlalu sedikit dengan harga semasa.Sebahagian mereka yang terhimpit terpaksa berjimat cermat membeli keperluan harian bagi meringankan perbelanjaan barang dapur memandangkan kurang hasil pendapatan daripada sumber torehan tersebut," tambah Tarmizi. Menurutnya, keadaan ini membimbangkan kerana golongan penoreh getah akan beralih kepada tanaman komoditi lain yang lebih menguntungkan memandangkan ia hanya akan memberi impak buruk terhadap bekalan getah asli di Malaysia kelak."Justeru, bantuan kerajaan melalui pengaktifan IPG pada kadar tersebut dan kenaikan harga lantai getah merupakan suatu langkah yang sangat penting bagi membantu penoreh getah meneruskan kelangsungan hidup dan seterusnya dapat merealisasikan pembangunan ekonomi getah sebagai salah satu kepentingan kepada Keluarga Malaysia," tegas Tarmizi lagi.

(Kenyataan ADUN Sik, Ahmad Tarmizi Sulaiman)


PR1MA giatkan promosi pemilikan rumah

KUANTAN, 11 September- Perbadanan PR1MA Malaysia (PR1MA) menyasarkan untuk membina 100,000 unit rumah mampu milik di bawah Rancangan Malaysia Ke-12 (RMK12) di seluruh negara.Ia bagi menyahut aspirasi kerajaan dalam mencapai matlamat ‘Satu Keluarga, Satu Rumah’.Justeru, PR1MA kini giat mempromosikan kediaman mampu milik di seluruh negara antaranya menerusi penganjuran Fiesta #PR1MAKita yang julung kali diadakan di Kuantan, Pahang.  Menurut Ketua Bahagian Hal Ehwal Korporat Perbadanan PR1MA Malaysia, Ezlina Adnan sehingga kini sebanyak 53,626 unit rumah mampu milik dibina membabitkan 63 projek di seluruh Malaysia.  "Menerusi Rancangan Malaysia Ke-12 (RMKe-12), kerajaan sebenarnya menyasarkan 500,000 unit rumah. Di bawah PR1MA sahaja, kita menyasarkan 100,000 unit rumah dibina sepanjang RMKe-12. Jadi, setakat ini, kita ada 63 projek seluruh negara dimana lebih 58,000 sedang dalam pembinaan dan ada beberapa kategori yang telah siap dalam perancangan," kata Ezlina kepada pemberita RTM pada program Fiesta #PR1MAKita yang berlangsung 9 hingga 11 September ini.

(Ketua Bahagian Hal Ehwal Korporat Perbadanan PR1MA Malaysia, Ezlina Adnanberkata demikian ketika ditemu bual RTM)

Pelbagai aktiviti dijalankan sepanjang program itu berlangsung antaranya perkongsian oleh institusi kewangan, acara sukan, saringan kesihatan, aktiviti kanak-kanak serta persembahan artis tempatan.

Sementara itu, bagi pembeli rumah PR1MA di Residensi Gambang Baru 1, Muhammad Saiful Yong Abdullah dan Moh Yung Leong menyatakan keterujaan apabila berjaya memiliki rumah kediaman yang diimpikan sebelum ini.  "Alhamdulillah, perasaan saya amat bahagia dan gembira dengan rezeki ini. Saya bersyukur sangat dapat rumah ini," kata Saiful kepada RTM.

(Pembeli, Muhammad Saiful Yong Abdullah menyatakan keterujaan kepada RTM denganpemilikan rumah PR1MA)

"Lokasi PR1MA ini strategik, berdekatan dengan Universiti Malaysia Pahang (UMP) Gambang dan harga pun murah selain kawasan sini banyak premis perniagaan," kata Moh Yung Leong kepada RTM. Program tersebut dijangka akan menjelajah ke seluruh negeri mengikut zon bagi memberi peluang kepada rakyat khususnya golongan belia untuk memiliki kediaman mampu milik dan berkualiti pada harga bermula RM100,000 hingga RM400,000 bergantung kepada lokasi serta jenis model rumah.


Helikopter dikhuatiri hilang di kawasan hutan Bidor, Perak

(Menteri Pengangkutan, Datuk Seri Dr Wee Ka Siong berkata lokasi terakhir dilaporkan di sekitarkawasan hutan dekat Bidor kira-kira pukul 12.16 tengah hari)

IPOH, 11 September - Sebuah helikopter swasta terputus hubungan dengan Pusat Kawalan Trafik Udara Kuala Lumpur, sebelum dilapor hilang oleh Pihak Berkuasa Penerbangan Awam (CAAM), tengah hari tadi.Menteri Pengangkutan, Datuk Seri Dr Wee Ka Siong berkata lokasi terakhir dilaporkan di sekitar kawasan hutan dekat Bidor kira-kira pukul 12.16 tengah hari.Berdasarkan maklumat awal, terdapat seorang juruterbang dalam helikopter berkenaan.Operasi mencari dan menyelamat (SAR) sedang diaktifkan CAAM dengan kerjasama PDRM di lokasi sebenar.

(Menteri Pengangkutan, Datuk Seri Dr Wee Ka Siong berkata lokasi terakhir dilaporkan di sekitar kawasan hutan dekat Bidor kira-kira pukul 12.16 tengah hari)

Helikopter tersebut sepatutnya mendarat di Lapangan Terbang Sultan Azlan Shah Ipoh pada pukul 12.37 tengah hari selepas berlepas dari Lapangan Terbang Sultan Abdul Aziz Shah Subang, pada pukul 11.37 pagi.Pihak CAAM dan PDRM akan mengeluarkan kenyataan lanjut mengenai kejadian ini.Datuk Seri Dr Wee berkata demikian selepas mengadakan lawatan ke Stesen KTMB Ipoh.


Usahawan tempatan perlu mantapkan ilmu ekonomi digital

(Penganalisis ekonomi, Prof Madya Dr Ahmed Razman Abdul Latif)

KUALA LUMPUR, 11 September - Usahawan tempatan perlu bersedia ke arah pendigitalan dalam perniagaan sebagai persediaan menghadapi persaingan dan meningkatkan kecekapan dalam operasi perniagaan.Menurut penganalisis ekonomi, Prof Madya Dr Ahmed Razman Abdul Latif, golongan tersebut perlu mengambil inisiatif untuk belajar dan menggunakan setiap peluang yang tersedia bagi memantapkan ilmu ekonomi digital."Namun secara realitinya peluang yang perlu diambil mereka ini agak sukar jika dilakukan secara bersendirian tanpa intervensi dan juga peluang dari pelbagai pihak, oleh itu bagi mereka yang memerlukan sedikit dorongan dan bantuan amat penting bagi usahawan mengambil segala peluang oleh kerajaan melalui pelbagai program pengetahuan dan kesedaran yang berkaitan pendigitalan seperti program #sayadigital supaya proses transformasi rakyat ke arah digital berjalan lancar," kata beliau ketika dihubungi Berita RTM, di sini hari ini.Seiring dengan perkembangan ekonomi semasa, usahawan tempatan, Mohd Faizul Rohban Ahmad dan Anis Falina Jumaidi juga senada menganggap platform digital merupakan medium yang paling penting untuk memasarkan produk mereka hingga ke peringkat global.

"Hari ini dunia pendigitalan sangat berkembang dengan pesat, sebagai seorang usahawan kita seharusnya merebut peluang ini untuk memasarkan produk kita ke seluruh negara tanpa kita perlu melalui proses yang sangat memenatkan, sebagai seorang usahawan ada banyak kempen-kempen atau geran-geran yang disediakan pihak kerajaan untuk agensi-agensi berkaitan maka jangan sia-siakan untuk memasarkan produk anda ke seluruh dunia, produk Malaysia ada di seluruh dunia," kata Mohd Faizul."Sebagai usahawan saya melihat kepentingan menggunakan platform digital sekarang ini sangat penting ini di mana kita dapat memperkasakan produk-produk kita supaya dilihat lebih kompetitif, bila kita gunakan platform digital ini kita boleh gunakan e-commerce (dagang) kita bukan saja pasarkan di Malaysia malah secara global di mana kita dapat perkenalkan produk kita di pasaran luar," menurut Anis Falina. Terdahulu, Menteri Komunikasi dan Multimedia, Tan Sri Annuar Musa menyeru rakyat terutama usahawan supaya mengambil pelbagai peluang yang terhidang dalam ekonomi digital bagi mentransformasikan kehidupan mereka ke arah yang lebih baik.


KKM akan tubuh jawatankuasa bersama KPWKM, tingkatkan penjagaan sosial komuniti

(Khairy Jamaluddin ditemu bual media selepas melancarkan Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua) di ibu negara)

KUALA LUMPUR, 11 September - Kementerian Kesihatan (KKM) akan menubuhkan satu jawatankuasa bersama Kementerian Pembangunan Wanita, Keluarga dan Masyarakat (KPWKM) bagi meningkatkan peruntukan supaya penjagaan sosial di peringkat komuniti dapat dipertingkatkan.Menterinya, Khairy Jamaluddin menyatakan, ia termasuklah bagi membantu keluarga yang tidak mampu menggajikan jururawat untuk menguruskan pesakit demensia.

(Khairy Jamaluddin melancarkan Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua) di ibu negara)

"Jadi kita perlu pelaburan bukan hanya dalam bidang klinikal, tambah lebih ramai lagi pakar bidang tersebut tetapi yang sama penting adalah dari segi sokongan yang kita boleh bagi di peringkat komuniti terutamanya untuk membantu ahli-ahli keluarga mereka yang mungkin tak dapat memberi sokongan yang memuaskan disebabkan beban yang begitu besar," kata beliau pada Majlis Pelancaran Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua), di sini hari ini.Tambah beliau, Malaysia perlu mengambil contoh daripada negara luar seperti United Kingdom (UK) dan Australia berhubung sistem penjagaan sosial yang jauh lebih maju dalam mengendalikan pesakit dimensia.


Kerajaan siap sedia hadapi Monsun Timur Laut

KOTA BHARU, 11 September - Kerajaan akan melakukan persediaan lebih rapi dan bersiap sedia bagi menghadapi fasa peralihan Monsun Timur Laut yang dijangka bermula pertengahan November ini.

Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad berkata Mesyuarat Jawatankuasa Pengurusan Bencana Pusat yang dipengerusikan Perdana Menteri, Datuk Seri Ismail Sabri Yaakob esok yang turut disertai wakil negeri-negeri bagi membincangkan cadangan serta persediaan awal menghadapi bencana itu.Pada masa sama katanya, pihaknya juga sedang menambah jumlah aset dan logistik bagi agensi keselamatan sebagai persediaan awal menangani bencana dan isu kecemasan.

"Pusat Kawalan Operasi Bencana (PKOB) akan menerima maklumat mengenai bencana yang berlaku di setiap negeri dan ia kemudiannya akan menyalurkannya kepada Agensi Pengurusan Bencana Negara (NADMA) untuk tindakan lanjut.

"Selain itu, kita juga mempunyai lebih 50,000 sukarelawan di peringkat komuniti yang sudah dilatih untuk menghadapi segala kemungkinan bencana dan kecemasan," katanya dalam sidang media selepas merasmikan Majlis Pecah Tanah Projek Pembinaan Pejabat Negeri Pertahanan Awam Kelantan di Mukim Kota, dekat Tunjong, di sini.Media sebelum ini melaporkan, MetMalaysia meramalkan negara akan mengalami hujan lebat berterusan mulai pertengahan November ini yang membawa kepada banjir besar pada penghujung bulan berkenaan.Cuaca yang dialami dijangka memberi impak lebih signifikan kerana Monsun Timur Laut yang aktif pada tempoh itu, dengan risiko berlaku hujan lebat berterusan serta banjir berskala besar.


Kerajaan pertimbang inisiatif khas kepada pekebun kecil getah - Mahdzir

PADANG TERAP, 11 September - Kerajaan akan mempertimbangkan inisiatif khas kepada 500,000 pekebun kecil getah seluruh negara yang bergelut akibat kejatuhan harga komoditi itu ketika ini.Menteri Pembangunan Luar Bandar, Datuk Seri Mahdzir Khalid berkata dua cadangan yang dikemuka adalah menetapkan harga lantai getah sekerap kepada lebih RM3 sekilogram atau memanjangkan tempoh bantuan musim tengkujuh kepada enam bulan.Katanya, harga pasaran getah sekerap semasa antara RM2.30 hingga RM2.40 dilihat terlalu rendah sehingga menyukarkan kehidupan pekebun kecil yang kebanyakannya tinggal di luar bandar.

"Saya akan bawa cadangan ini mewakili RISDA kepada Perdana Menteri, Datuk Seri Ismail Sabri Yaakob, bagi dibincangkan bersama Kementerian Perladangan dan Komoditi serta Kementerian Kewangan dalam tempoh terdekat," katanya pada sidang media selepas Program Pekebun Kecil Makmur 2022, di sini.Tambah Mahdzir, kerajaan boleh memilih mana-mana cadangan yang difikirkan sesuai dan mengikut kemampuan kewangan kerajaan."Kedua-dua cadangan ini membabitkan kos agak besar, jadi perlu perbincangan teliti. Contohnya, bantuan musim tengkujuh tiga bulan ketika ini babit kos RM200 juta, jika dilanjutkan tiga bulan lagi, maka kena tambah RM200 juta, jadi jumlahnya RM400 juta."Begitu juga harga lantai getah sekerap, bagi setiap kenaikan 10 sen kosnya adalah RM100 juta. Jika naik 50 sen, maka kos akan jadi RM500 juta. Kerajaan kena timbang dan tengok yang mana terbaik," katanya.Pada masa sama, beliau menjelaskan, nasib penoreh yang menoreh di kebun milik individu lain turut perlu diberi perhatian berikutan golongan itu yang paling terkesan akibat kejatuhan harga getah."Kadang-kadang kita terlepas pandang mereka yang menoreh di tanah milik orang lain, jadi kita mahu mereka ini juga diraikan sebagai pekebun kecil getah juga."Mereka ini boleh disahkan ketua kampung sebagai penoreh yang menoreh di kebun milik orang lain. Jika tidak, orang yang ada geran tanah sahaja mendapat faedah," katanya.


KKR siap siaga hadapi kemungkinan banjir besar

KEPALA BATAS, 11 September- Kementerian Kerja Raya (KKR) akan memastikan infrastuktur berada dalam keadaan baik dan perhubungan jalan tidak terputus sekiranya banjir besar berlaku.  Ini termasuk memastikan terdapat laluan alternatif yang boleh dilalui pasukan penyelamat dan kecemasan untuk aktiviti menyelamat mangsa. Perancangan itu susulan ramalan Jabatan Meteorologi Malaysia menjangkakan banjir besar akan melanda beberapa negeri Semenanjung menjelang November ini.

Menteri Kanan Kerja Raya, Datuk Seri Fadillah Yusof berkata pihaknya juga akan mengaktifkan Bilik Gerakan Bencana (BIGBen) di peringkat daerah, negeri dan pusat untuk memantau dan mengkoordinasi bentuk bantuan yang akan diberikan.  "Dan disitu nanti kita akan pantau apakah bentuk bantuan yang kita boleh beri, disamping jalan-jalan yang terkesan banjir diberi maklum balas atau makluman terkini kepada pengguna jalan raya."Di samping itu juga akan menyediakan kenderaan dan apa sahaja bantuan yang diperlukan pasukan penyelamat," katanya.Beliau ditemui selepas merasmikan projek pembinaan jalan dua lorong kepada empat lorong dari Permatang Pak Elong hingga ke Jambatan Merdeka, hari ini.Turut hadir, Ketua Setiausaha KKR, Datuk Wan Ahmad Uzir Wan Sulaiman dan Ketua Pengarah Kerja Raya, Datuk Seri Mohamad Zulkefly Sulaiman.


Tarikh PRU15: Belum ada perbincangan dengan 'Top Five' UMNO - PM

BERA, 11 September - Perdana Menteri, Datuk Seri Ismail Sabri Yaakob memberi bayangan Pilihan Raya Umum ke-15 (PRU15) akan diadakan sebelum hujung tahun ini.Bagaimanapun katanya, perbincangan bersama ‘Top Five’ masih belum diadakan bagi menentukan tarikh pembubaran Parlimen.'Top Five' UMNO merujuk kepada Presiden Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan perdana menteri sendiri.Katanya, selepas berbincang dengan 'Top Five', beliau akan berbincang dengan parti MCA dan MIC serta parti komponen Barisan Nasional (BN) yang lain.

"Kemudian ia perlu dibawa ke Kabinet sebab di bawah Perlembagaan, kena ada kelulusan Kabinet sebelum saya menghadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah untuk mendapat perkenan membubarkan Parlimen. Itu prosedur yang perlu dipatuhi," katanya ketika berucap pada Majlis Penyampaikan Peruntukan Masyarakat Cina dan India Parlimen Bera 2022 di Dewan Kompleks UMNO Bera di Padang Luas, di sini.Tambah Ismail Sabri, bagi Parlimen Bera, beliau mahu jentera BN bekerja keras bagi mengekalkan kemenangan BN di Parlimen Bera, DUN Guai dan DUN Kemayan, selain merampas kembali DUN Triang yang dianggap kerusi selesa DAP."Saya harap pastikan di Parlimen Bera kita menang bukan dengan 2,000 majoriti tetapi 5,000 atau 10,000 majoriti. Kita kena menang dengan bergaya, kena menang besar kerana seluruh Malaysia pandang kerusi Parlimen Bera."Saya percaya MCA mahu memberikan sumbangan kerusi kepada kerajaan Pahang dan sebab itulah saya harap semua jentera MCA, MIC, UMNO mesti bersedia ke arah pilihan raya dan kita pastikan kali ini kita rampas kerusi Triang daripada mereka," katanya.


'Jelajah 7 Puncak', misi anak muda ibu kota tawan gunung

KUALA LUMPUR, 11 September- 60 belia ibu kota layak layak menyertai 'Jelajah 7 Puncak'.Mereka dipilih daripada lebih 200 penyertaan setelah dinilai berdasarkan latihan fizikal dan mental yang dijalankan selama empat minggu sejak 13 Ogos lalu.Misi bermula Khamis ini hingga Julai tahun depan. Puncak yang bakal ditawan ialah Gunung Yong Yap, Gunung Chamah, Gunung Korbu dan Gunung Gayong, Gunung Ulu Sepat, Gunung Tahan serta Gunung Kinabalu.

(Ismadi Sakiri menyempurnakan Majlis Pemakaian Topi dan Pin kepada peserta)

Ekspedisi pertama pendakian akan mendaki Gunung Yong Belar di Perak.Program anjuran Dewan Bandaraya Kuala Lumpur (DBKL) bertujuan mewujudkan kumpulan pendaki baharu terdiri daripada belia yang menetap di Kuala Lumpur.Selain menerapkan ilmu berpasukan, keselamatan dan bersedia berdepan situasi luar jangka.Majlis Pemakaian Topi dan Pin kepada peserta disempurnakan Pengarah Jabatan Pembangunan Komuniti Dan Kesejahteraan Bandar DBKL, Ismadi Sakiri.


Kesihatan Pak Lah semakin merosot, derita dimensia sejak mula bersara - Khairy

KUALA LUMPUR, 11 September - Menteri Kesihatan, Khairy Jamaluddin buat kali pertama mendedahkan bekas Perdana Menteri, Tun Abdullah Ahmad Badawi menghidap demensia.Khairy berkata, Abdullah atau lebih dikenali Pak Lah yang juga bapa mentuanya, turut tidak mengingati namanya, isteri serta ahli keluarga lain.

"Saya ingin berkongsi satu perkara peribadi yang tidak pernah dikongsikan sebelum ini yang Pak Lah menghidap demensia. Beliau mula menunjukkan tanda kecacatan kognitif (cognitive impairment) sejak pada 2009 selepas beliau bersara daripada jawatan Perdana Menteri."Ramai orang tertanya-tanya keberadaannya dan sudah lama tidak melihatnya di tempat umum. Beliau kini terpaksa duduk atas kerusi roda, umpama mempunyai kehadiran fizikal dan fikirannya tiada," katanya pada Majlis Pelancaran Panduan Amalan Klinikal Pengurusan Demensia dan Schizophrenia di ibu negara.

Tambah Khairy, bapa mentuanya tidak lagi berkeadaan biasa, tidak mengenali orang terdekatnya."Saya tahu beliau masih mengenali saya apabila melihatnya mengerdipkan mata, apabila saya melawatnya."Lebih banyak hari yang sukar berbanding hari yang lancar. Jadi doakan beliau dan kami berharap untuk hari yang lebih baik akan datang," katanya.


Dua maut kemalangan libat tiga kereta

TANGKAK, 11 September- Dua orang maut manakala lima lagi selamat dalam satu kemalangan jalan raya melibatkan tiga kereta di Jalan Tangkak–Jementah, di sini, petang semalam.Ketua Balai Bomba dan Penyelamat Tangkak, Penolong Penguasa Bomba Rafiah Aziz berkata dalam kejadian pukul 3 petang itu, mangsa Siti Fatimah Ladri, 71, dan Nor Haliza Hamzah, 36, disahkan meninggal dunia di tempat kejadian. Dua lagi, Harunarashid Ghazali, 34, dan Aarish Ammar Harunarasid, dua tahun, selamat dan dibawa ke hospital untuk rawatan susulan.

(Akibat kemalangan mangsa disahkan meninggal dunia di tempat kejadian)

Manakala, tiga lagi mangsa dari dua kereta lain, Khoo Ling Wei, Ngyumini dan Muhammad Loqman, masing-masing 26 tahun selamat.Seramai 15 anggota dan tiga jentera tiba ke lokasi dan operasi tamat kira-kira 4.40 petang. Mayat mangsa diserahkan kepada pihak polis untuk tindakan lanjut dan punca kemalangan masih dalam siasatan.


UUM hulur sumbangan, ringankan beban penoreh getah

KUALA NERANG, 11 September - Universiti Utara Malaysia (UUM) tampil menghulurkan sumbangan kepada 50 penerima dari Kampung Bukit Tembaga Utara, Kuala Nerang.Sumbangan bertujuan bagi meringankan beban rakyat terutamanya kepada golongan penoreh getah.Dekan Hal Ehwal Pelajar (UUM), Dr. Kamarul Azman Khamis berkata sumbangan yang diberikan berupa barangan keperluan asas dan hamper.

"Disamping itu kita juga merapatkan ukhuwah silaturrahim diantara masyarakat, ngo, dan pelajar UUM khususnya di dalam kita menyantuni masyarakat, menyantuni golongan tua, muda yang ada pada hari ini. Mudah-mudahan ukhuwah silaturrahim ini akan berterusan dalam merapatkan lagi hubungan sesama kita," katanya ketika ditemui selepas menyampaikan sumbangan tersebut di Surau kampung Bukit Tembaga Utara, di sini.Tambah Kamarul, selain penoreh getah dan buruh kampung, sumbangan turut diberikan kepada jemaah surau dan golongan asnaf.


Program Sukan Rakyat, Rakan Muda Serkap erat hubungan masyarakat setempat

ARAU, 11 September- Lebih 500 penduduk setempat khususnya di kawasan Dewan Undangan Negeri (DUN) Pauh, di sini menyertai Program Sukan Rakyat, Rakan Muda Serkap di Kampung Alor Setar.  Aktiviti sukan rakyat itu merupakan satu wadah berkesan mengeratkan silaturahim antara masyarakat tempatan serta memupuk gaya hidup sihat.  Exco Negeri yang juga ADUN Pauh, Rozieana Ahmad berkata antara sukan diketengahkan ialah panjat tiang licin, bola baling dalam bendang, wau kemetik dan roket kertas.

(Bola baling dalam bendang antara sukan diketengahkan pada Program Sukan Rakyat, Rakan Muda Serkap)

Bertepatan dengan musim menuai ketika ini, pertandingan serkap ikan yang dinantikan penduduk setempat turut diadakan dengan penyertaan golongan muda. Aktiviti melibatkan pelbagai lapisan masyarakat akan lebih kerap dilaksanakan, khusus di DUN Pauh yang turut menjadi platform memastikan rakyat tidak terjebak dengan gejala tidak sihat.  Selain sukan rakyat dan serkap ikan, turut diadakan program perkongsian ilmu bersama agensi kerajaan. Program kali ini turut dimeriahkan dengan sayembara puisi kemerdekaan, busking, pertandingan lagu patriotik dan jamuan rakyat.


Gasak Cergas Aktif JohorFM, promosi gaya hidup sihat

JOHOR BAHRU, 11 September- Stesen radio JohorFM menganjurkan program Gasak Cergas Aktif, bersempena sambutan Hari Malaysia di Dataran Taman Merdeka, di sini pagi tadi. Kira-kira 1,000 peserta terlibat dalam program yang bermula pukul 7.30 pagi. Penerbit program, Saufi Nawawi berkata acara berkenaan kesinambungan daripada slot Gasak di JohorFM yang ke udara setiap hari Isnin. Ia juga sebagai galakan kepada pendengar dan warga Johor untuk mengekalkan gaya hidup sihat.  "Jadi untuk hari ini kita turun padang, selalu dengar secara teori sahaja pakar motivasi memberikan maklumat kecergasan diri."Jadi hari ini kita buat secara praktikal, kita turun padang," katanya di sini.

(Gasak Cergas Aktif anjuran stesen radio JohorFM)

Antara aktiviti dianjurkan ialah JohorFM Robi dan larian santai sejauh 1.5km. Pengunjung turut diraikan dengan cabutan bertuah selain persembahan artis. Slot Gasak di JohorFM yang bersiaran setiap Isnin, bermula 8.15 pagi berkongsi tips penjagaan kesihatan dan kecergasan diri secara teori.


Fenomena air pasang besar, penduduk di Klang, Kuala Selangor diminta bersedia

KLANG, 11 September - Fenomena air pasang besar dijangka mula melepasi ketinggian lebih lima meter yang dikategorikan sebagai merbahaya dan boleh mengakibatkan kejadian banjir dan runtuhan ban di beberapa kawasan di daerah Klang dan Kuala Selangor.Tinjauan RTM bersama pasukan Bomba Pelabuhan Klang di sekitar Jeti Pulau Ketam pagi tadi mendapati, paras air laut menunjukkan peningkatan seperti jangkaan dan melimpah sedikit ke atas sebahagian jalan raya persisir.

Berdasarkan data yang dikeluarkan Pusat Hidrografi Nasional pada pukul 6.46 pagi tadi, paras air laut mencatatkan bacaan 5.46 meter.Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia Negeri Selangor, Tuan Hafisham Mohd Noor ketika ditemui berkata situasi fenomena tersebut pada hari ini sedikit melegakan pihaknya kerana kejadian air pasang besar pagi tadi tidak bertembung dengan situasi hujan lebat yang boleh menyebabkan kejadian banjir.Beliau turut menasihatkan penduduk yang berada di kawasan berisiko agar sentiasa peka dengan situasi dan mengikuti arahan semasa pihak berkuasa dan agensi keselamatan serta melakukan persediaan awal bagi menghadapi situasi banjir.


KBS sokong aktiviti pupuk kesedaran risiko merokok

KUALA LUMPUR, 11 September- Kementerian Belia dan Sukan (KBS) memberi sokongan penuh terhadap aktiviti-aktiviti yang memupuk kesedaran mengenai risiko merokok. Timbalan Menterinya, Datuk Seri Ti Lian Ker berkata sebanyak RM100,000 diperuntuk bagi menganjurkan program berkaitan pengurusan tembakau. "Memanglah menjadi tanggungjawab Kementerian Belia dan Sukan, bukan sahaja untuk mengasah dan mangasuh belia supaya menjadi pemimpin dan sebagainya. "Tetapi juga mendidik mereka bersikap dan disiplin serta memberi kesedaran bahawa merokok ini bukan sahaja membebankan negara dan diri mereka dari segi penyakit dan sebagainya," katanya.

Beliau ditemui pada program larian 'Gegar Run' di Dewan Bandaraya Kuala Lumpur, di sini hari ini. Tambah beliau, acara larian terbuka seumpama itu, memberi laluan untuk menyampaikan mesej Anti-Merokok dalam kalangan orang dewasa dan kanak-kanak secara tidak rasmi.Lian Ker turut menyatakan bahawa KBS menyokong penuh Rang Undang-undang (RUU) Generasi Penamat menerusi penguatkuasaan Akta Produk Tembakau dan Merokok 2022.


Jawatankuasa Pilihan Khas tingkat fungsi Dewan Rakyat, Dewan Negara

LANGKAWI, 11 September - Fungsi semak dan imbang di Dewan Rakyat serta Dewan Negara sentiasa ditambah baik melalui penambahan jumlah Jawatankuasa Pilihan Khas (JKPK).Speaker Dewan Rakyat, Tan Sri Azhar Azizan Harun berkata penubuhan JKPK di Dewan Rakyat bermula dengan enam jawatankuasa pada 2018 dan kini ditambah menjadi 11.Beliau berkata, 11 JKPK berasaskan kementerian secara kluster itu akan memberi lebih ruang bagi tujuan perbincangan isu yang boleh dilakukan secara lebih praktikal.

"Sehingga kini, JKPK yang dibentuk berperanan aktif dengan semangat kerjasama dwipartisan antara Ahli Parlimen kerajaan dan pembangkang, melangkaui kepentingan politik."Pelaksanaan JKPK memberi impak yang signifikan terhadap mutu perbahasan dewan dan proses penggubalan undang-undang negara," katanya ketika berucap pada Majlis Perasmian Persidangan Speaker-Speaker Parlimen dan Dewan Undangan Negeri Se-Malaysia 2022, di sini.Tambah Azhar, pengurusan setiap JKPK turut ditambah baik melalui pembentukan urus setia tetap bagi memastikan perjalanan prosiding, teratur.